title: Unkarin maantiede

text: Alankoalueet ovat keskimäärin kuivempia kuin ylänköalueet, ja niillä sataa noin 500–600 millimetriä vuosittain. Ylängöillä sademäärä on 600-800 millimetriä. Alföldin keski- ja itäosat ovat maan kuivimpia alueita, ja eniten sadetta saa puolestaan maan lounaiset ylänköalueet. Suurimmat sademäärät ajoittuvat alkukesään ja tulevat usein rajujen ukkoskuurojen muodossa. Talvella maassa on lumipeite tyypillisesti 30–40 päivän ajan.


title: Unkarin maantiede

text: Ihminen on monin paikoin muuttanut Unkarin alkuperäistä kasvillisuutta, ja noin puolet maan pinta-alasta on viljelykäytössä. Muualla maassa on niittyjä, laidunalueita ja metsiä. Mikään osa valtiosta ei ole tarpeeksi korkealla, jotta siellä pärjäisi kunnolliset havumetsät. Vuoristojen kliimaksivaiheen päälajeja ovat pyökit, ja alankoalueilla kliimaksiyhteisöt kasvavat joko tammimetsiä tai pensaikkoisia ruohomaita.


title: Unkarin maantiede

text: Unkarissa ei ole kovinkaan monipuolista isojen nisäkkäiden kantaa. Susia ja ilveksiä on jonkun verran, ja karhuja vaeltaa alueelle joskus pohjoisesta Slovakiasta ja kultasakaaleja etelästä Balkanilta. Saksanhirvet ja metsäkauriit ovat yleisiä, ja istutettuja kuusipeuroja elää joillakin metsästysalueilla. Mufloni on myös istutettu laji, ja niitä on Zemplénvuoristossa. Villisika on yleinen koko maassa, uudelleen maahan tuotu euroopanmajavia pärjää hyvin, ja rusakkoja on erityisesti itäosien tasangoilla.


title: Unkarin maantiede

text: Unkarin lintulajisto on runsas, sillä maa sijaitsee eräänlaisella lintujen risteyspaikalla. Alueella tavataan sekä läntisiä että itäisia lajeja sekä lämpimän Välimeren alueen ja pohjoisen viileämmän alueen lajeja. Yleisiä maaseudun lintulajeja ovat muun muassa jalohaikara, kattohaikara, ruskosuohaukka, käki, töyhtökiuru, etelänsatakieli ja rastaskerttunen. Kaupunkien puistoissa ja puutarhoissa voi esimerkiksi nähdä syyriantikkoja, sepelsieppoja, mustaleppälintuja, etelänpuukiipijöitä, kuhankeittäjiä, keltahemppoja ja nokkavarpusia.


title: Unkarin maantiede

text: Unkarin linnustoon kuuluu useita itäisiä lintulajeja. Esimerkiksi pustalla elävät keisarikotka ja aavikkohaukka ovat tällaisia lajeja. Muita pustan tyyppilintuja ovat muun muassa punajalkahaukka ja sininärhi. Kosteikoilla eläviä itäisi lajeja ovat pikkumerimetso, ruskosotka, aroharmaalokki, valkosiipitiira ja sarakerttunen.


title: Unkarin maantiede

text: Unkarin joissa ja järvissä on rikas kalakanta. Tyypillisiä kaloja ovat mm. lahna, toutain, siika, ahven, särki, kivennuolianen, jokibarbi, karppi, monni ja hauki.


title: Unkarin maantiede

text: Unkarissa on kymmenen kansallispuistoa, 35 maisemansuojelualuetta ja 145 luonnonsuojelualuetta. Kansallispuistojen pinta-ala on yhteensä 175000 hehtaaria. Suurin, vanhin ja tunnetuin niistä on Hortobágyn kansallispuisto, joka kuuluu Unescon maailmanperintöluetteloon. Se on myös Euroopan suurin pustaheinikon suojelualue.


title: Palloliiton Maakuntasarjan kausi 1946-1947

text: Palloliiton Maakuntasarja 1946-1947 oli Palloliiton kolmanneksi korkein sarjataso jalkapallossa kaudella 1946-1947. Työväen Urheiluliiton seurat pysyivät edelleen poissa Palloliiton sarjoista ja ne pelasivat omia sarjojaan. Maakuntasarja pelattiin 16 lohkossa.


text: "Koti- ja vierasjoukkue ei selviä käytetystä lähteestä, joten ne on valittu lähteen ilmoittamalla tavalla, ylempi on syyskierroksen ja alempi kevätkierroksen ottelu."


text: (0-0) pisteet SaPKo:lle vastalauseen jälkeen.


text: (0-0) luovutusvoitto Kajastukselle


text: (0-0) Pallo-Peikot luovutti Orakselle ja sai vastaavasti luovutusvoiton Visasta.


text: (0-0) Luovutusvoitto Pallo-Sepoille.


text: (0-0) Luovutusvoitto Tor'ille.


text: (0-0) DIF luovutti Makkabille ja DIK:lle. Akilles luovutti Makkabille.


title: Dezső Földes

text: Dezső Földes (30. joulukuuta 1880 Miskolc – 27. maaliskuuta 1950 Cleveland, Yhdysvallat) oli unkarilainen miekkailija ja olympiavoittaja. Hän edusti uransa aikana seuratasolla Fless Vívóiskola és Sport Clubia ja Magyar Atlétikai Klubia.


title: Dezső Földes

text: Földes voitti urallaan kaksi olympiakultaa, jotka hän sai säilän joukkuekilpailusta Lontoon kisoista 1908 ja Tukholmasta 1912. Hän pääsi säilän henkilökohtaisessa kilpailussa välierälohkoihin saakka 1908 ja oli neljää vuotta myöhemmin kahdeksanneksi paras. Földes miekkaili myös kalvalla ja floretilla, jolla hän oli Tukholman olympialaisissa 1912 välierävaiheessa ennen kuin keskeytti kilpailun.


title: Dezső Földes

text: Juutalainen Földes muutti vuonna 1912 Yhdysvaltoihin ja perusti köyhille suunnatun klinikan Clevelandin kaupunkiin.


title: Viherinkosken kalliomaalaukset

text: Viherinkosken kalliomaalaukset sijaitsevat Keski-Suomessa Joutsassa. Kohde käsittää kaksi läheistä kohdetta. Kosken itärannalla on pienessä kallionseinämässä (kohde B) hirven kuva ja vastarannan siirtolohkareessa (kohde A) on mahdollisesti hirvi ja ihminen.


title: Viherinkosken kalliomaalaukset

text: Maalaukset sijaitsevat Joutsan kirkolta on noin 4 km itäkaakkoon Pertunmaalle vievän tien varressa Viherinkosken sillan kohdalla. Maalauksille, jotka ovat yksityismailla, pääsee vanhan museosillan eli Viherin sillan länsipäästä vanhalta tieltä n. 20 m pohjoiseen polkua pitkin (kohde A). Sillan itäpäästä polkua pitkin n. 20 m pohjoiseen, suunnilleen kohteen A kohdalla vastarannalla, on vajaan kolmen metrin korkeudella vesirajasta kohde B, jota ei yletä näkemään maalta.


title: Viherinkosken kalliomaalaukset

text: Jo vuonna 1990 todettiin kallion juuressa vesirajassa punaväriläiskä. Siirtolohkareen maalauksen ilmoitti Pekka Kivekkäälle vuonna 1995 Pekka Mäkelä. Paikan tarkistivat Timo Sepänmaa ja Pekka Kivikäs vuonna 1996. Kohteen inventoinnin ja tarkastuksen tekivät vuonna 2005 Timo Jussila, Timo Sepänmaa ja Mirja Miettinen. Paikkaa ei ole vielä tutkittu.


title: Viherinkosken kalliomaalaukset

text: Maalauksien ikää ei ole arvioitu.


title: Viherinkosken kalliomaalaukset

text: Läheinen Puula laski jo kivikaudella vetensä Sysmän reittiä pitkin Päijänteeseen. Vuosina 1831−54 yhdistettiin Puulavesi Kissakosken kanavalla Mäntyharjun reittiin , joka alensi Puulaa 2,5 metriä ja syntyi erilliset järvet Viheri, Suontee ja Jääsjärvi. Samalla Puulan laskusuunta Päijänteeseen tyrehtyi ja sen vedet päätyivät Mäntyharjun reitille. Viherinkosken vedet tulevat Suonteesta ja laskevat Viheriin. Veden määrä on luonnollisesti vähentynyt Kissakosken kanavaa edeltäneistä ajoista.


title: Viherinkosken kalliomaalaukset

text: Maalaukset sijaitsevat Puulaveden muinaisen lasku-uoman varrella salmipaikassa Viherinkosken länsirannalla. Paikka oli kulkureittinä Puulaveden ja Päijänteen välillä. Maalauspaikan pohjoispuolella sijaitsee 560 metrin päässä Karjolahden kivikautinen asuinpaikka. Noin 1,5 kilometriä pohjoisessa sijaitsee kolme Rakkolan asuinpaikkaa ja noin 2 kilometrin päässä Lapinsalmen asuinpaikka, jotka ovat myös kivikautisia.


title: Viherinkosken kalliomaalaukset

text: Siirtolohkare sijaitsee n. 10 metrin päässä rannasta ja 2,7 metriä vedenpinnan yläpuolella. Se on kooltaan 8×5×4 metriä . Sen laki on voimakkaasti sammaloitunut ja sammal peittääkin maalaukset niin, että vain jotkin kohdat pilkistävät sen alta. Maalauksia on eri puolilla itään katsovaa sivua. Maalaus vaikutta pahoin turmeltuneelta ja manipuloiduista digitaalivalokuvista ei erota kuvioita.


title: Viherinkosken kalliomaalaukset

text: Tarkastuksen tehneet Timo Sepänmaa ja Pekka Kivikäs havaitsivat heikkoja kuvioita. He mainitsevat ainakin tikku-ukon, toisen ihmishahmon ja osittaisen hirven.


title: Viherinkosken kalliomaalaukset

text: Antti Lahelma käyttää Viherinkosken siirtolohkaretta esimerkkinä siitä, miten kiven tai kallion antropomorfinen eli ihmistä muistuttava muoto sai ihmiset valitsemaan sen luonnonuskonnossaan palvonnan kohteeksi. Hän ilmoittaa kuvioiksi 1−2 hirveä, ihmisen, epäselvän kädenpainaman ja muita kuviokatkelmia.


title: Viherinkosken kalliomaalaukset

text: Veteen päättyvän kalliokielekkeen (kuva s. 221) maalauksen näkee vain veneestä käsin. Se on lähinnä punaväriläiskä, josta ei erotu kuvioita. Maalaus on todettu tuhoutuneeksi.


title: Viherinkosken kalliomaalaukset

text: Pekka Kivikäs on havainnut maalauksessa hirven, mutta Antti Lahelma kertoo läiskiä olevan kaksi kappaletta noin metrin välein. Läiskät sijaitsevat 2,2 ja 3,0 metriä vedenpinnan yläpuolella. Jäkälän peittämiä kuvioita on vaikea havaita, mutta Lahelma ilmoittaa yhden venekuvion ja pitkähäntäisen eläimen (susi tai koira?).


title: Dinamo Riika (1946–1995)

text: Dinamo Riika oli pitkään Latvian ainoa ja maan historian menestyksekkäin jääkiekkoseura. Se pelasi kulta-aikoinaan Neuvostoliiton mestaruussarjassa 1973–1991. Parhaimmillaan Dinamo sijoittui sarjassa toiseksi vuonna 1988.


title: Dinamo Riika (1946–1995)

text: Dinamo Riika perustettiin vuonna 1946 täyttämään toisen maailmansodan synnyttämän aukon. Sodan aikana latvialaiset jääkiekkoseurat olivat lakkauttaneet toimintansa. Se liittyi vastaperustettuun Neuvostoliiton jääkiekon mestaruussarjaan samana vuonna. Seura sai vuonna 1949 uuden nimen "Daugava Riika".


title: Dinamo Riika (1946–1995)

text: Vuonna 1958 seura putosi Pervaja Ligaan, jossa se kilpaili kaksi kautta nimellä "RVR Riika" kunnes se otti nimen Daugava jälleen käyttöönsä. Seura menestyi kehnosti vuoteen 1967 saakka, jolloin Viktor Tihonovista tuli seuran päävalmentaja. Joukkue nimettiin uudelleen Dinamo Riiaksi ja Tihonovin johdolla se nousi takaisin mestaruussarjaan kaudella 1972–1973.


title: Dinamo Riika (1946–1995)

text: Dinamo pelasi mestaruussarjassa sen lopettamiseen saakka 1991. Dinamosta tuli ensimmäinen latvialainen ammattilaisjoukkue vuonna 1976, ja siitä tuli ponnahduslauta useille latvialaisille jääkiekkoilijoille sen kulta-aikoina. Kaudella 1987–1988 Dinamo selvisi sarjan finaaliin saakka, jossa se hävisi Moskovan Dynamolle. Hopea jäi seuran parhaaksi saavutukseksi.


title: Dinamo Riika (1946–1995)

text: Neuvostoliiton romahdettua Dinamon menetys hupeni. Sen tähtipelaajat lähtivät Pohjois-Amerikkaan ja seura oli ajautumassa talousvaikeuksiin. Sponsorisopimusten myötä seuran nimi oli kaudella 1991–1992 "Stars Riika", ja seuraavina vuosina "Pārdaugava Riika". Seura pelasi neljä kautta ssa, kunnes seura teki konkurssin ja se lakkautettiin 1995.


title: Dinamo Riika (1946–1995)

text: Seuran junioritoiminta jatkoi Dinamon perinnettä perustamalla joukkueen Juniors Riika uuteen Itä-Euroopan jääkiekkoliigaan. Vuonna 2008 Venäjällä perustettiin monikansallinen KHL-liiga, johon haettiin ulkomaisia seuroja. Latviassa luotiin uusi Dinamo Riika osallistumaan tuohon sarjaan.


title: Länsiterminaali

text: Länsiterminaali 1 on yksi Helsingin Sataman matkustajaterminaaleista, joka sijaitsee Jätkäsaaressa ja on osa Länsisataman satama-aluetta. Länsiterminaalista liikennöi Tallinkin M/S Silja Europa ja St. Peter Linen M/S Princess Anastasia.


title: Länsiterminaali

text: Länsiterminaali 1:een kulkevat raitiovaunulinjat 6T ja 7, jotka ajavat Helsingin päärautatieaseman kautta.


title: Länsiterminaali

text:
Länsiterminaali 2 on keväällä 2017 Jätkäsaaren Länsisatamaan valmistunut terminaali. Länsiterminaali 2:sta liikennöi Tallinkin M/S Star ja M/S Megastar sekä Eckerö Linen M/S Finlandia.
Länsiterminaali 2:een liikennöivät, kuten Länsiterminaali 1:eenkin, raitiovaunut 6T ja 7.


title: Naton pääsihteeri

text: Naton pääsihteeri on Naton korkein virkamies, joka vastaa järjestön päätöksenteosta ja päätösten toimeenpanosta toimien muun muassa Naton neuvoston kokousten puheenjohtajana. Pääsihteerin nimittävät Naton jäsenmaat nelivuotiselle toimikaudelle. Perinteisesti pääsihteerin tehtävää ovat hoitaneet eurooppalaiset valtiomiehet.


title: Naton pääsihteeri

text: Lähde


title: Matkalla seikkailuun

text: Matkalla seikkailuun on Yrjö Nortan ohjaama ja ruotsalaisen Gösta Rodinin käsikirjoittama jännityskomedia vuodelta 1945.


title: Matkalla seikkailuun

text: Saman käsikirjoituksen pohjalta tehtiin myös ruotsalainen elokuva "Biljett till äventyret", jonka ohjasi käsikirjoituksen tehnyt Gösta Rodin. Sen ensiesitys oli 1945 Örebrossa. Se sai kuitenkin pian uuden nimen "Botte i farten", jolla se tuli 1951 ensi-iltaan Tukholmassa.


title: Matkalla seikkailuun

text: Pienen ja rauhallisen maaseutukaupungin kemianalan tehtaalla kehitetään hormonivalmiste, jonka kustannuksista johtaja Suurkari on henkilökohtaisessa vastuussa. Näin hän ainakin kertoo luotettavuuden ja suoraselkäisyyden perikuvalle, kirjanpitäjä Lehtoselle, joka ihmettelee johtajan yksityistilin suuruutta. Hieman epäilyttävää on se, että Suurkari lähettää Lehtosen Helsinkiin muka työtehtäviin juuri päivää ennen kuin tilintarkastaja on saapumassa. Suurkari pyytää Lehtosta olemaan vaiti asiasta eikä kerro tälle, mitä tämän matkaan annettu lukittu salkku sisältää: tilikirjan ja pullon hormonivalmistetta.


title: Matkalla seikkailuun

text: Lehtonen on tietämätön sekä Suurkarin tekemisistä että tehtaalla työskentelevän ja johtajan kanssa salaa seurustelevan Veran yrityksistä saada valmiste käsiinsä. Juttuun sekaantuvat vielä konttorin henkilökuntaan kuuluvat nuoret Pertti ja Inkeri sekä valmisteen kehittänyt tohtori Hellner. Vera ja hänen veljensä Manne vaativat salkkua, mutta Pertti ja Lehtonen lukitsevat heidät ikkunattoman asunnon huoneeseen. Heidän etsiessään salkkua hotellissa sattuu monenlaisia kommelluksia.


title: Matkalla seikkailuun

text: Arvostelijat ottivat teoksen vastaan varovaisen myötämielisesti. Eräs kriitikko luonnehti elokuvaa seuraavasti: ”Aihe vaikuttaa hiukan etsityltä ja ohuelta, mutta käsikirjoittaja Gösta Rodin on laittanut joitakin hauskoja vuorosanoja ja muutamia lystikkäitä tilanteita, jotka suuresti huvittivat yleisöä.” Toisen arvostelijan mukaan elokuvan menestyksestä saa ensisijaisesti kiittää näyttelijöitä, joiden ansiosta elokuva on ”iloinen puolentoista tunnin hupailu.” Näyttelijöistä juuri Aku Korhonen nähtiin elokuvan ”koossapitävänä voimana”. Myös Tapio Ilomäen musiikki kriitikoiden mukaan ”tiivisti elokuvan tunnelmia”.


title: Arolukit

text: Arolukit (Solifugae) on hämähäkkieläimiin kuuluva lahko, jonka lajeja tavataan Australiaa lukuun ottamatta kaikilla maapallon kuumilla ja kuivilla alueilla. Lahkon 12 heimon noin 140 sukuun kuuluu hieman yli tuhat eri lajia.


title: Arolukit

text: Lahkon toistaiseksi varhaisin tunnettu fossiili on pohjoisamerikkalainen "Protosolpuga carbonaria" kivihiilikaudelta, mutta yleisesti fossiiliaineisto on varsin vähäistä.


title: Arolukit

text: Arolukkien ruumiin pituus vaihtelee lajista riippuen alle senttimetristä yli kymmeneen senttimetriin. Ruumis on tukeva, ohuiden karvojen peittämä ja kaksiosainen. Eturuumiin eli prosoman sivuilla on neljä paria pitkiä raajoja sekä pedipalpit. Lisäksi etuosassa ovat erittäin voimakkaat leuat eli kelikerit, jotka ovat monilla lajeilla pitemmät kuin itse eturuumis. Takaruumiis eli ophistosoma muodostuu kymmenestä jaokkeesta. Arolukkien etu- ja takaruumis eivät erotu toisistaan yhtä selvästi kuin hämähäkeillä. Useista ryhmää yhdistävistä anatomisista piirteistä selkeimpiä ovat kelikerien rakenne sekä neljännen raajaparin lonkissa ja reisissä olevat tappimaiset aistinelimet, jollaisia ei tunneta muista eläinryhmistä.


title: Arolukit

text: Arolukit sietävät poikkeuksellisen hyvin korkeaa lämpötilaa ja hyvin alhaista ilmankosteutta. Esimerkiksi "Galeodes granti" -lajin on todettu selviytyneen vuorokauden 49 °C:n lämpötilassa ja alle 10 % ilmankosteudessa. Hengitys tapahtuu monimutkaisella ilmaputkistolla, joiden suuaukot aukeavat takaruumiin alapinnalle, mutta muuten eläinten fysiologiaa tunnetaan huonosti.


title: Arolukit

text: Kelikerit ovat ruumiin kokoon nähden suhteettoman suuret. Ne rakentuvat kahdesta osasta, jotka muodostavat kummankin kelikerin kärkeen vahvan, pihtimäisesti toimivan ulokkeen. Monien lajien koirailla kelikerin yläpinnalla on lisäksi siimamainen uloke, jonka tarkkaa merkitystä ei tunneta ja jonka muoto vaihtelee lajeittain. Pari verraten kookkaita pistesilmiä sijaitsee pienellä kumpareella päälaella, aivan kelikerien tyvellä.


title: Arolukit

text: Raajat muodostuvat seitsemästä jaokkeesta ja ensimmäisen raajaparin raajat ovat lyhyemmät ja ohuemmat kuin kolmen taaemman parin raajat. Pitkien raajojen ja nopean aineenvaihdunnan ansiosta arolukit voivat saavuttaa huomattavan suuria nopeuksia, lyhytaikaisesti jopa 53 cm/s.


title: Arolukit

text: Pään etuosassa on pari pedipalppeja. Ne muistuttavat suuresti raajoja ja ovat usein oikeita raajoja pitemmät, mutta muodostuvat vain viidestä jaokkeesta. Pedipalpit toimivat ensisijaisesti tuntoeliminä, joilla eläin havainnoi ympäristöään, mutta tarvittaessa ne toimivat myös ylimääräisinä raajoina, apuna ruokailussa sekä eläinten keskinäisissä yhteenotoissa. Palpin kärjessä on erityinen imukuppimainen elin, jota eläin käyttää monissa eri toiminnoissa ravinnon käsittelystä kaivamiseen. Imukuppi kykenee tarvittaessa kannattelemaan eläimen koko painon.


title: Arolukit

text: Arolukkeja tavataan pääasiassa kuivilla tai erittäin kuivilla avoimilla ja pensaikkoisilla alueilla, mutta eräät lajit viihtyvät jopa autiomaissa. Lajien elintapoja tunnetaan pääasiassa pohjoisamerikkalaisten ja afrikkalaisten lajien osalta. Ne ovat pääasiassa yöaktiivisia petoja, jotka saalistavat pääasiassa maanpinnalla liikkuvia selkärangattomia mutta myös pieniä selkärankaisia, kuten liskoja, käärmeitä ja jopa pieniä nisäkkäitä. Myös joitakin päiväaktiivisia lajeja tunnetaan ja öisin liikkuvat lajit hakeutuvat usein valojen luokse. Arolukit liikkuvat maanpinnalla, mutta kykenevät myös kiipeämään kasvillisuuteen tai kaivautumaan maahan. Saalistaminen tapahtuu ilmeisesti tavallisimmin aktiivisesti saaliseläimiä etsien, joillakin lajeilla osittain tai suurimmaksi osaksi väijyen. Eräät lajit ovat täysin erikoistuneet saalistamaan termiittejä termiittipesissä.


title: Arolukit

text: Arolukkien jykevissä leuoissa ei ole myrkkyä, mutta ne purevat puolustautuakseen kivuliaasti ja suuremmilla lajeilla purema voi aiheuttaa jopa verenvuotoa. Elävät saaliinsa arolukit tappavat murskaamalla sen kelikerien kärjessä olevilla pihdeillä ja jauhavat saaliin sitten syömäkelpoiseksi massaksi. Ne myös aterioivat löytämillään raadoilla.


title: Arolukit

text: Lisääntymisrituaalit tunnetaan vain muutamalta lajilta. Niillä parittelussa koiras laskee maahan spermapaketin, jonka se asettaa selälleen kääntämänsä naaraan sukuaukkoon. Koiras voi paritella useita kertoja, mutta kuolee kuitenkin pian parittelun jälkeen. Naaras munii muutamasta kymmenestä yli sataan munaa maahan kaivamaansa käytävään ja poikasten kuoriutumiseen kuluva aika vaihtelee muutamasta päivästä, pariin kuukauteen ja ympäristöoloilla näyttää olevan vaikutusta kuoriutumisaikaan. Ainakin joillakin lajeilla naaras jää pesäkäytävään vahtimaan munia, mutta myöskään naaras ei elä kovin pitkään munimisen jälkeen. Munasta kuoriutuva toukkavaihe on lyhytraajainen, liikuntakyvytön ja vaihe kestää muutaman päivän. Ensimmäisen nahanluonnin jälkeen poikaset alkavat muistuttaa aikuisia ja kykenevät liikkumaan.


title: Arolukit

text: Arolukkien kokonaiselinaika tunnetaan huonosti, mutta useimmilla lajeilla se vaikuttaa olevan noin vuoden mittainen. Aikuistumista edeltäviä nahanluonteja on yhdeksän.


title: Arolukit

text: Eräs namibialainen arolukki muistuttaa jyrkän mustavalkoisella värityksellään pimikkökuoriaisia. Lisäksi Iranissa elävän "Pseudocerastes urarachnoides" -käärmelajin häntä harottavine suomuineen muistuttaa arolukkia.


title: Siimaskorpionit

text: Siimaskorpionit (Thelyphonida, aikaisemmin yhdessä Schizomidan kanssa Uropygi) on pieni hämähäkkieläinten lahko, jonka noin 15 sukuun kuuluu kaikkiaan noin sata eri lajia. Siimaskorpioneja tavataan Pohjois-Amerikan eteläosista Etelä-Amerikkaan, Länsi-Afrikassa sekä Etelä-Aasiasta Oseanian saarille. Joitakin lahkon lajeja pidetään terraarioeläiminä.


title: Siimaskorpionit

text: Varhaisimmat tunnetut siimaskorpionien fossiilit "Geralinura" ja "Proschizomus" ovat kivihiilikaudelta.


title: Siimaskorpionit

text: Siimaskorpionit ovat ulkonäöltään hieman oikeita skorpioneja muistuttavia litteäruumiisia eläimiä, joiden ruumis muodostuu selvästi erillisestä etu- ja takaruumiista. Koko ruumiin pituus vaihtelee 25 mm ylöspäin "Mastigoproctus giganteus" -lajin saavuttaessa jopa 85 mm pituuden. Leveyttään pitemmän eturuumiin sivuilla on neljä paria raajoja. Ensimmäinen raajapari on muuntunut ohuiksi ja huomattavan pitkiksi tunnusteluelimiksi, ja niissä on kuusi jaoketta, joista uloin (eli nilkka) on edelleen jakaantunut yhdeksään pienempään jaokkeeseen. Kolmessa muussa raajaparissa on seitsemän jaoketta. Eturuumiin etuosassa sijaitsevat pedipalpit ovat voimakkaat ja niiden kärkiosassa on pihtien tapaan toimiva tarttumaelin. Suun vieressä sijaitsevat pienet kelikerit, joissa ei ole pihtimäistä rakennetta. Aivan eturuumiin etuosassa on vierekkäin kaksi pistesilmää ja molemmilla sivuilla kolmen pistesilmän ryhmät. Takaruumiissa on 12 jaoketta, joista kolme takimmaista ovat selvästi muita pienempiä ja aivan kärjessä on tuntoelimenä toimiva, kauttaaltaan ohuiden sukasten peittämä siima.


title: Siimaskorpionit

text: Hengityseliminä toimii kaksi paria lehtikeuhkoja, jotka avautuvat takaruumiin etuosan vatsapuolelle.


title: Siimaskorpionit

text: Siimaskorpionit voivat uhattuina suihkuttaa takaruumiin kärkiosan rauhaisista väkevää etikkahappoa uhkaajaa kohti. Muuten siimaskorpionit eivät ole myrkyllisiä.


title: Siimaskorpionit

text: Kaikki siimaskorpionit ovat öisin saalistavia petoja, jotka viettävät päivät piilotellen koloissa tai karikkeen joukossa. Ne käyttävät ravinnokseen erilaisia selkärangattomia, mutta kookkaimmat lajit myös pieniä selkärankaisia kuten sammakoita. Saaliinsa siimaskorpionit tappavat pitämällä siitä kiinni pedipalppien kärkipihdeillä ja murskaamalla sen palppien tyvessä olevia piikikkäitä kyhmyjä vasten.


title: Siimaskorpionit

text: Parittelu käynnistyy kosiomenoilla, joiden päätteeksi koiras asettaa tuottamansa spermapaketin useiksi tunneiksi naaraan sukuaukkoa vasten. Paritellut naaras kaivaa erityisen pesäkammion, munii siellä tuottamalleen kalvolle ja kuljettaa tuottamiaan munia mukanaan takaruumiin alapintaan kiinnitettyinä. Kuoriutuneet poikaset kiinnittyvät emonsa selkäpuolelle. Poikaset kasvavat hitaasti ja niiden aikuistuminen kestää jopa kolme vuotta.


title: Flashback (romaani)

text: Flashback () on Dan Simmonsin vuonna 2011 ilmestynyt dystopia- ja rikosromaani. Teos ilmestyi suomeksi vuonna 2012 Liken kustantamana Einari Aaltosen käännöksenä.


title: Flashback (romaani)

text: Teoksessa lähitulevaisuuden Yhdysvallat on romahduksen partaalla, mutta suurin osa väestöstä ei välitä ollessaan addiktoituneita huumeeseen nimeltä "flashback". Teoksen maailmassa isoa osaa planeetasta hallitsee islamilainen Kalifikunta.


title: Flashback (romaani)

text: "Tähtivaeltaja"-lehden päätoimittaja Toni Jerrman luonnehti teosta kehnoksi ja äärioikeistolaisia mielipiteitä huokuvaksi.


title: Flashback (romaani)

text: Savon Sanomien arvostelun mukaan kirja latistuu loppua kohden kuten kirjailijan itsensä kritisoimat Hollywood-tuotokset.


title: Serendipisyys

text: Serendipisyys eli serendipiteetti tarkoittaa kykyä tehdä sattuman ohjaamia, odottamattomia löytöjä, yleensä sellaisesta aihepiiristä, josta löydön tekijällä on laaja tietämys. Alun perin on pyritty erilaisiin tavoitteisiin kuin mihin lopulta on päädytty. Serendipisyyttä käsittelee muun muassa teos ”The Travels and Adventures of Serendipity: A Study in Sociological Semantics and the Sociology of Science”. Toinen teoksen kirjoittajista, Robert K. Merton, on todennut serendipisyyden tarkoittavan sitä, että yllättävien asioiden havaitsemisesta osataan tehdä oikeita johtopäätöksiä. Tätä määritelmää on käytetty erityisesti tieteellisen tutkimuksen saralla.


title: Serendipisyys

text: Termi "serendipisyys" tuli suomen kieleen vuonna 1998 Royston M. Robertsin "Sattuma tieteessä. Onnekkaiden oivallusten historiaa" -teoksen kääntämisen yhteydessä. Oiva Ketonen oli käsitellyt serendipisyys-ilmiötä kirjassaan "Se pyörii sittenkin: Tieteenfilosofian peruskysymyksiä" (1976), mutta käyttänyt ilmiöstä englanninkielistä nimitystä.


title: Serendipisyys

text: Tiedusteltuaan termien oikeakielisyyttä Kielitoimistolta Robertsin teoksen kääntäjät valitsivat termien serendipisyys ja serendipiteetti väliltä ensimmäisen vaihtoehdon, jossa on suomalaisperäinen johdos. Serendipiteetti-muotoakin esiintyy yleisesti. Serendipisyys ja siitä johdettu adjektiivi serendipinen ovat käännöslainoja englanninkielisestä sanasta serendipity. Suomen kielessä ilmiöstä käytetään substantiivia serendipisyys, yksittäisestä asiasta puhuttaessa adjektiivia serendipinen, esimerkiksi "serendipinen keksintö" tai "serendipinen ajattelu".


title: Serendipisyys

text: Alun perin serendipity-sanan kehitti englantilainen taidehistorioitsija Horace Walpole. Walpole kävi aktiivista kirjeenvaihtoa monien aikalaistensa kanssa ja tarkoitti kirjeensä paitsi vastaanottajan, myös jälkipolvien luettaviksi. Eräässä vuonna 1754 kirjoittamassaan kirjeessä, Yrjö II:n lähettiläänä Firenzessä toimineelle ystävälleen Horace Mannille, Walpole kertoi lukeneensa persialaisen sadun ”kolmesta Serendipin prinssistä”. Tarina innoitti hänet keksimään termin kuvaamaan yllättäviä, sattumalta tehtyjä löytöjä, jotka hänen mukaansa juontuivat ”sattumanvaraisesta terävä-älyisyydestä”. Venetsialainen Michele Tramezzino oli julkaissut sadun italiaksi vuonna 1557, minkä jälkeen vuonna 1722 ilmestyi sen englanninkielinen käännös . Walpoleen teki vaikutuksen tapa, jolla prinssit ”löytävät koko ajan, sattuman kautta ja terävä-älyisyyden avulla asioita, joita eivät olleet etsimässä.”


title: Serendipisyys

text: Serendip (myös kirjoitettu Serendib ja Sarendip) on Sri Lankan, entiseltä nimeltään Ceylon, vanha persiankielinen nimi. Sadussa Serendipin kuningas lähettää kolme poikaansa ulkomaille uutta oppimaan. Matkan varrella veljekset joutuvat lukuisiin seikkailuihin, joissa he tekevät loogisia päätelmiä tapahtumista joskus hyvinkin vähäisten johtolankojen avulla. Täten he pystyvät kuvailemaan hyvin tarkasti esimerkiksi edellään kulkenutta kamelia, jota he eivät olleet nähneet:


title: Serendipisyys

text: Myös Voltaire inspiroitui sadusta, ja sen vaikutus näkyy hänen filosofisessa romaanissaan (teosta ei ole vielä suomennettu). Kirjan kolmannessa luvussa päähenkilö kuvailee tarkasti naaraskoiraa ja hevosta maassa olevien jälkien pohjalta. Toisin kuin Serendipin prinssit, Zadig käyttää oman aikansa tiedettä johtopäätöstensä muodostamiseen. Voltaire lisäsi romaaniinsa myös jännitettä: toisin kuin persialaisessa sadussa, jossa lukija tietää alusta alkaen, etteivät prinssit olleet koskaan nähneet kuvailemiaan eläimiä, "Zadigissa" se paljastuu vasta myöhemmin. Italialainen historioitsija Carlo Ginzburg uskoo, että serendipisyys-käsitteen tulo Eurooppaan juontuu erityisesti Voltairen "Zadig"-romaanista ja sen suosiosta. Ginzburgin mukaan "Zadig" edustaa myös rikoskirjallisuuden varhaista muotoa. Brittiläisen biologin Thomas Huxleyn mukaan ”Zadigin menetelmä” on yhteinen menettelytapa historialle, arkeologialle, geologialle, tähtitieteelle ja paleontologialle.


title: Serendipisyys

text: Robert K. Merton ja Elinor Barber selvittivät 1950-luvulla serendipisyys-käsitteen historiaa, kokosivat serendipisyyden määritelmiä ja kirjoittivat aiheesta laajan käsikirjoituksen, joka jäi vuosikymmeniksi julkaisematta. Käsikirjoituksesta ilmestyi ensin italiankielinen käännös vuonna 2002 Barberin jo kuoltua . Merton kuoli seuraavana vuonna ja kirja julkaistiin englanniksi vuonna 2004 .


title: Serendipisyys

text: Merton ja Barber selvittivät kirjaansa varten "serendipity"-sanan esiintymisiä englanninkielisissä sanakirjoissa. Ensimmäisen kerran sana esiintyi The Century Dictionary -sanakirjassa 155 vuotta sen jälkeen, kun Walpole oli sen keksinyt, vuonna 1909. The Century Dictionary määritteli termin seuraavasti: ”the happy faculty or luck of finding by accidental sagacity; discovery of things unsought”. Siitä lähtien termi on esiintynyt englanninkielisissä sanakirjoissa. Tämän vuoksi sana on alkanut esiintyä myös puhekielessä. Vuosien mittaan määritelmiin on lisätty ominaisuuksia, kuten satunnaisuus, ilo, kekseliäisyys, (luonnon)lahjakkuus ja kyky.


title: Serendipisyys

text: Ajan myötä sanan käyttö on monipuolistunut, lisääntynyt ja jopa arkipäiväistynyt. London's Festival of Literaturen tekemässä tutkimuksessa selvisi, että brittiläiset äänestivät serendipityn lempisanakseen vuonna 2000. Lisäksi vuonna 2004 brittiläinen käännöstoimisto Today Translations laati vaikeimmin käännettävistä sanoista listan, jossa serendipity oli kolmannella sijalla.


title: Serendipisyys

text: Serendipisyys-termi on myöhemmin levinnyt lukuisin muihin kieliin :


title: Serendipisyys

text: Serendipisyys-termiä ei kuitenkaan edelleenkään löydy suomenkielisistä painetuista tieto- tai sivistyssanakirjoista. Termi serendipiteetti löytyy sähköisestä sivistyssanakirjasta suomisanakirja.fi, joka määrittelee sen olevan ”kyky tehdä onnistuneita löytöjä sattumalta. hyvä onni, tuuri”.


title: Serendipisyys

text: Serendipisyys- ja serendipiteetti-termejä käytetään useilla tieteenaloilla ja jonkin verran myös arkikielessä. Termin keksijän Horace Walpolen kirjeessään luonnostelema serendipisyyden määritelmä toisaalta sattuman ja toisaalta älyn ja päättelyn tuloksena syntyvistä oivalluksista tai löydöistä johtaa ajatuksia kahteen eri suuntaan sen mukaan, korostetaanko sattuman vai älykkyyden merkitystä. Merton ja Barber totesivatkin, että jo käsitteen muodostumisen alkuaikoina toisissa määritelmissä painottui sattuman, toisissa taas päättelyn osuus, ja he pohtivat, oliko tällainen joustavuus ollut Walpolen tarkoituskin.


title: Serendipisyys

text: Walpolen käyttämät esimerkit eivät oikeastaan kuvaa kovin hyvin serendipisyyttä siinä mielessä kuin se nykyisin ymmärretään, vaan niissä esiintyy lähinnä samankaltaista deduktiivista päättelyä kuin Sherlock Holmes -kirjoissa. Walpole päättää kirjeensä anekdoottiin, jossa hän kuvaa mielestään hyvää esimerkkiä sattuman ohjaamasta tarkkanäköisyydestä: saapuessaan lordi Edward Hyden, Clarendonin jaarlin, luo illalliselle, lordi Shaftesbury arvasi Clarendonin jaarlin tyttären Anne Hyden menneen naimisiin Englannin perintöprinssin, Yorkin herttuan kanssa, päätellen siitä, miten kunnioittavasti morsiamen äiti kohteli tytärtään päivällispöydässä. Tämä esimerkki on Walpolen kuvaaman serendipisyyden mukainen siinä mielessä, että se nojaa johtolankojen perusteella tehtäviin päätelmiin ja älyn käyttöön, joka on välttämätöntä löytöjen tekemiselle, mutta kyse on arkisesta oivalluksesta, ei varsinaisesta löydöstä tai keksinnöstä, joihin serendipisyys-käsite nykyisin yleensä yhdistetään. Thomas Huxley kutsuu tällaisia oivalluksia takautuvaksi profetiaksi.


title: Serendipisyys

text: Vaikka serendipisyys on käsitteenä melko uusi, käytännön ilmiönä se on ollut aina olemassa. Walpolen alkuperäisen määritelmän ja esimerkkien mukaisia tapauksia sattuu usein, vaikkei niihin aina kiinnitetä huomiota. Viitekehyksestä ja tulkinnasta riippuen serendipisyyden eri puolet korostuvat eri tilanteissa: toisinaan pääosassa on sattuma, toisinaan taas älykkyys tai kaavamaisestikin nähty päättelyprosessi.


title: Serendipisyys

text: Yhdysvaltalaiset sosiologit Anselm Straus ja Barney G. Glaser käyttivät Mertonin serendipisyys-käsitettä kehittäessään Grounded Theory (GT) -tutkimusmenetelmän.


title: Serendipisyys

text: Usein sanaa serendipisyys käytetään tuurin, hyvän onnen, yhteensattuman tai sattuman synonyyminä. Esimerkiksi ranskalainen 1500-luvulla elänyt sotilaslääkäri Ambroise Paré havaitsi Torinon piirityksen aikana, että haavoittuneet, joiden ampumahaavoja ei poltettu kaatamalla niihin kiehautettua, seljasta valmistettua öljyä paranivat nopeammin kuin ne, joiden kohdalla tätä siihen aikaan yleistä puhdistuskeinoa käytettiin. Havainto syntyi sattumalta, koska öljystä oli pulaa, eikä sitä riittänyt kaikkien haavoittuneiden hoitoon.


title: Serendipisyys

text: Sattuma auttaa kuitenkin kuvaamaan vain osaa serendipisyydestä, ei selittämään sitä kokonaan. Sattumanvaraisuuden korostaminen saa serendipisyyden vaikuttamaan mystiseltä, mutta serendipisyydessä on kyse myös ihmisen tarkoituksenmukaisesta toiminnasta yllättävässä tilanteessa. Englanniksi tätä “tuuria”, “yllätyksellisyyttä” ja “oikeassa paikassa oikeaan aikaan olemista” kutsutaan sanalla “happenstance”.


title: Serendipisyys

text: Royston Roberts totesi, että on syytä erottaa toisistaan varsinainen serendipisyys ja pseudoserendipisyys. Roberts kehitti termin pseudoserendipisyys kuvaamaan tilannetta, jossa sattumanvarainen tulos syntyy tietoisen ja järjestelmällisen työn seurauksena.


title: Serendipisyys

text: Joillakin aloilla sattuman osuuden merkitys serendipisyyden käsitteessä on nykyisin vähentynyt, ja tapauksia, joita Royston Roberts kutsuisi pseudoserendipisiksi, voidaan kutsua serendipisiksikin. Esimerkiksi laboratoriotutkimuksen yhteydessä puhutaan sattuman sijaan usein kokeellisesta serendipisyydestä ja yrityksen ja erehdyksen menetelmästä. Tästä näkökulmasta esimerkiksi hematologi Paul Ehrlichin ja fyysikko Marie Curien töitä voidaan pitää serendipisinä. Heidän menestystään selittävät valmius tehdä kokeellista tutkimusta ja avoimuus uusille, omaperäisille, erilaisille ja epätavallisille ajatuksille. Ehrlich löysi neurosyfilikseen etsimänsä täsmälääkkeen, salvarsaanin, vasta testattuaan systemaattisesti satoja arseenin orgaanisia yhdisteitä.


title: Serendipisyys

text: Toiset tutkijat puolestaan, esimerkiksi kauppatietelijät Jerker Denrell, Christina Fang ja Sydney G. Winter liittävät serendipisyyden määritelmään ponnistelun (effort) käsitteen: “Menestys on ponnistelun ja onnen seurausta yhdessä tarkkaavaisuuden ja joustavuuden kanssa. Kun ponnistelu johtaa erilaiseen lopputulokseen kuin alun perin ajateltiin, tarvitaan tarkkaavaisuutta uusien mahdollisuuksien tunnistamiseen ja joustavuutta ponnistelujen uudelleensuuntaamiseen”.


title: Serendipisyys

text: Ranskalainen kemisti Louis Pasteur totesi usein, että sattuma suosii vain asiaan perehtynyttä mieltä. Lausetta on sittemmin siteerattu usein eri muodoissa ja lausahdus ”Chance Favors The Prepared Mind” on jopa kaiverrettu Harvard Medical Schoolin seinään. Kuka tahansa ei voi tehdä oivallusta jonkin yllättävän havainnon perusteella, ellei hänellä ole asiasta tarpeeksi taustatietoa. Esimerkiksi Dunbarin ja Fugelsangin mukaan terävä-älyinen tutkija onnistuu yhdistelemään asioita, jotka ensi näkemältä vaikuttavat eroavan merkittävästi toisistaan.


title: Serendipisyys

text: Ranskalainen journalisti ja yrityskonsultti Jean-Louis Swiners tarkastelee serendipisyyden käsitettä epäonnekkaan sattuman ja tieteen teon joustavuuden näkökulmasta. Swiners painottaa epäonnekkaan sattuman osuutta serendipisyydessä tuodakseen sen kautta paremmin esiin sen, miten epäonnistumiselta näyttävä tilanne voidaan kääntää voitoksi, kun huomataan odottamattoman lopputuloksen tuomat edut. Hänen mukaansa serendipisyys on ”epäonnisten olosuhteiden onnekkaiden seurausten välitöntä ymmärtämistä ja hyödyntämistä” ja sen toteutumisen ehtoja ovat aktiivisuus, uteliaisuus ja joustavuus. Ajattelun joustavuus auttaa huomaamaan, että se mitä on löytynyt on arvokkaampaa kuin se, mitä alun perin etsittiin, jolloin tutkija uskaltautuu hylkäämään vanhan tutkimuksensa ja omistautumaan uudelle.


title: Serendipisyys

text: Tästä näkökulmasta katsoen serendipisyydessä ei ole kyse pelkästä epävarmuudesta tai olosuhteiden epäonnekkaasta tai sattumanvaraisesta luonteesta. Serendipisyys tulee esiin tiettyjen kykyjen, kuten tarkkanäköisyyden, vainun, tarkkaavaisuuden, valppauden ja älyn, kautta. Ihmistä, jolla on tällaisia kykyjä, voidaan kutsua esimerkiksi keksijäksi, seikkailijaksi, taiteilijaksi tai salapoliisiksi. Hän tunnistaa poikkeavuudet, erot, epäjohdonmukaisuudet ja poikkeukset, jotka eivät seuraa mitään sääntöjä tai lakeja. Tunnetun sanonnan mukaan ”ennen Isaac Newtoniakin olivat tuhannet ihmiset nähneet putoavia omenia, mutta kukaan muu ei kuitenkaan keksinyt painovoimalakia.” Ranskalaisen kirjailijan Paul Valéryn mukaan ”Tarvittiin Newton keksimään, että Kuu putoaa, kun kuka tahansa voi nähdä, ettei se putoa”.


title: Serendipisyys

text: Yoshio Bando, hiilinanoputkesta rakennetun nanokokoisen lämpömittarin keksijä, sanoi: ”Vain kokenut tutkija, jolla on riittävästi tietoa, voi nähdä, mistä jossakin ilmiössä on kyse. Tätä voi pitää tutkijan kyvykkyyden mittana.”


title: Serendipisyys

text: Myös Science-lehden pääkirjoituksessa todettiin jo vuonna 1963, että serendipisyys on suhteessa tutkimusmetodologian laatuun: “Yleisesti voidaan todeta, että tutkija saa kokeistaan irti vain sen verran kuin hän on pystynyt niihin panostamaan niin ajattelun, valmistelujen, taidon kuin analysoinnin osalta. Serendipisyys ei ole huolellisen työn korvike vaan hyvin valmistautuneen ja havainnointikykyisen tutkijan lisäpalkkio.”


title: Serendipisyys

text: Käytännössä serendipisyyden suhteen kokeneimpia ihmisiä (usein itse tietämättään), ovat sellaiset, jotka osoittavat rakentavaa uteliaisuutta ja joita jonkin ilmiön ymmärryksen puute häiritsee. Psykiatri Anthony Storrin mukaan kyse on kognitiivisesta dissonanssista. Olemme päivittäin tekemisissä suuren, hajanaisen tietomäärän kanssa, ja serendipisten löytöjen tekemiseksi massasta on osattava valikoida olennaiset tiedot ja tulkita niitä.


title: Serendipisyys

text: Jos serendipisyyttä tarkastelee prosessina, sen voi kuvata etenevän kolmivaiheisesti. Ensimmäinen vaihe perustuu prakseologiaan ja deduktiiviseen päättelyyn. Prakseologia on ihmisen toiminnan tutkimusta ja deduktiivinen päättely tarkoittaa tunnetuista tosiasioista seuraaviin johtopäätöksiin kulkevaa päättelyä. Prakseologiaa ja deduktiivista päättelyä yhdistävästä näkökulmasta serendipisyyttä tarkastellaan yksilön toiminnan seurauksena: kokeiden tekeminen, toisten ihmisten tapaaminen ja muu ihmisen toiminta johtaa tietynlaisiin seurauksiin tai tuloksiin. Ihmisen toimintaan taas vaikuttavat päämäärät, jotka voivat ajan myötä muuttua. Serendipisyys syntyy toiminnasta – toiminnan syillä ei ole tässä yhteydessä väliä. Joidenkin keksintöjen tapauksessa motivaatio on tullut keksijän ulkopuolelta, kuten Polaroid-yrityksen perustajan Edwin Landin kohdalla. Landin kolmivuotias tytär kysyi isältään, miksi hänen pitää odottaa monta päivää ennen kuin isän ottamia kuvia voi katsoa. Keksijän mielestä kysymys oli niin osuva, että hän alkoi selvittää asiaa ja keksi pikakameran, jolla otettu kuva valmistuu nopeasti itsekehittyvän valokuva-arkin pinnalle.


title: Serendipisyys

text: Toisessa vaiheessa serendipisyys noudattaa abduktiivista lähestymistapaa. Abduktiivinen päättely tarkoittaa hypoteesien muodostamista havaintojen perusteella. Havaintojen tekemisellä, empiirisellä lähestymistavalla ja tutkijan joustavuudella on tässä vaiheessa tärkeä osa: yllättävät havainnot ovat johtaneet useisiin serendipisiin keksintöihin.


title: Serendipisyys

text: Kolmas vaihe on induktiivinen päättely eli säännönmukaisuuksien löytäminen toistuvien kokeellisten havaintojen perusteella ja niiden käyttäminen yleistyksen tai teorian pohjana. Yksittäisen havainnon pohjalta ei vielä voida tehdä yleistyksiä, vaan tarvitaan toistuvia havaintoja, joiden tuottamiseksi tutkijan on analysoitava tutkittavan ilmiön kaikki osatekijät. Abduktiovaiheessa etsitään syitä ja luodaan hypoteeseja yksittäisten yllättävien havaintojen pohjalta, mutta hypoteeseja voidaan testata vasta tässä viimeisessä vaiheessa, jolloin voidaan muodostaa ilmiöitä selittäviä lakeja hypoteettis-deduktiivisen päättelyn kautta. Ensimmäisen, sattumalta tehdyn havainnon tarkka toistaminen mahdollistaa sen selvittämisen, onko kyseessä todellinen ilmiö, minkä jälkeen päästään tutkimaan ilmiön toimintaperiaatteita.


title: Serendipisyys

text: Taloustieteilijät Israel Kirzner ja Armen Alchian pitävät virheiden tekemistä suotuisana, koska useat edistykselliset keksinnöt ovat syntyneet erehdyksen kautta keksijän tehdessä virheen aiemman toimintamallin toistamisessa. Tämä näkökulma oli aiemmin uusi ja yllättävä, mutta koska nykyisin tiedetään monien huomattavien keksintöjen syntyneen virheiden johdosta, sillä ei enää ole samaa huomioarvoa kuin ennen. Se, miten virheisiin on suhtauduttu opetuksessa ja arkipäiväisessä elämässä, on muuttunut huomattavasti ajan kuluessa. Vielä 50 vuotta sitten virheiden tekeminen esimerkiksi koulussa oli rangaistavaa ja merkki tyhmyydestä. Nykyisin virheiden on huomattu voivan olla myös vihjeitä ja apukeinoja, jotka auttavat oppimisprosessin ymmärtämisessä.


title: Serendipisyys

text: Serendipisyyden hallinta on ongelmallista. Vaikka tiedonetsinnässä kannustetaan serendipisyyteen, serendipisyydelle on kuitenkin tunnusomaista se, että usein on lähes mahdotonta tietää, mitä reittiä tietoon on päädytty. Tiedonetsintää pitäisi pystyä reaaliaikaisesti rekisteröimään ja välivaiheet pitäisi kirjata järjestelmällisesti ja selkeästi näkyviin.


title: Serendipisyys

text: Ranskalainen kognitiivisen psykologian asiantuntija André Tricot on tutkinut tiedontarpeen huomioon ottamista. Hän pohtii eräässä artikkelissaan tiedon etsintään ohjaavia olosuhteita ja tekijöitä. Prosessin ollessa serendipinen on välttämätöntä, että oppijalla on riittävät taustatiedot ja toisaalta ymmärrys siitä, ettei tiedä asiasta vielä tarpeeksi.


title: Serendipisyys

text: Forbes-lehdessä vuonna 1999 julkaistussa artikkelissaan amerikkalainen kirjailija ja journalisti Andrew Ferguson suitsuttaa teknologian edistymistä, esim. internetiä, joka tarjoaa jatkuvasti yhä enemmän tietoa. Tiedon ja viihteen välitön saavutettavuus johtaa kuitenkin siihen, että tiedonhaun tullessa tehokkaammaksi erilaiset serendipiset sivupolut ja etsimisen ilo voivat jäädä pois. Serendipinen hakuprosessi sallii myös epälineaaristen ajatuskulkujen huomioimisen ratkaisujen etsinnässä: siinä, missä ennen tutkailtiin kirjastossa tai antikvariaatissa, mitä kaikkea muuta itseä kiinnostavan kirjan vierestä hyllyiltä löytyy, voi nykyisin klikata internetissä erilaisia linkkejä itseä kiinnostavien aiheiden ympäriltä.


title: Serendipisyys

text: Sattuman ja serendipisyyden merkitys tieteessä puhuttelee monia tutkijoita. Tutkijakoulutukseen kuuluu heuristiikan opetusta, jonka yhteydessä opitaan myös keinoja, joilla voidaan hyödyntää serendipisyyttä tutkimuksessa. Tieteen historiaa, tieteenfilosofiaa ja tieteellisiä menetelmiä käsittelevillä kursseilla puhutaan myös serendipisyydestä.


title: Serendipisyys

text: Yhdysvaltalainen fysiologi ja Harvardin yliopiston lääketieteen professori Walter Cannon käsitteli serendipisyyttä vuonna 1945 teoksessaan The Way of the Investigator. Yhdysvaltalainen sosiologi Robert K. Merton teki serendipisyyden tunnetuksi yhteiskuntatieteissä vuonna 1949. Lisäksi aivoriihen keksijä Alex Osborn kirjoitti kokonaisen luvun serendipisyydestä vuonna 1953 julkaistuun teokseensa Applied Imagination.


title: Serendipisyys

text: Serendipisyys-termin historian kirjoittaneet Merton ja Barber painottavat teoksessaan serendipisyyden tieteellistä luonnetta. Royston M. Roberts julkaisi vuonna 1989 teoksen serendipisyydestä tieteessä. Kirjasta on julkaistu suomennos vuonna 1998 ja ilmiötä on käsitelty Dimensio-lehdessä samana vuonna.


title: Serendipisyys

text: Psykologi Albert Bandura tutkii asioita, jotka voivat saada aikaan yhteentörmäyksiä sekä henkilökohtaisessa että työelämässä. Nämä tapahtumat tai onnettomuudet avaavat uusia näköaloja ja muistuttavat tärkeistä seikoista, jotka johtavat merkittäviin muutospäätöksiin, esimerkiksi kokonaisvaltaiseen elämänmuutokseen (downshifting) tai aiemmasta poikkeaviin työskentelytapoihin (esimerkiksi yritystoiminnan aloittaminen). Tällaiset tilanteet voivat olla sekä sosiaalisella että ammatillisella tasolla serendipisen ajattelun laukaisijoita.


title: Serendipisyys

text: Ranskalainen insinööri Yves-Michel Marti ja Bruno Martinet määrittelevät serendipisyyden kyvyksi/taidoksi löytää oikea tieto sattumalta. Serendipisyyden avulla voidaan havaita strategioiden katvealueita (engl. ). Michael Porterin mukaan katvealueet ovat yleisesti hyväksyttyjä todistamattomia uskomuksia, joiden avulla kilpailijat ja uudet tulokkaat voivat vaikuttaa merkittävästi markkinoihin. Lisäksi israelilainen Benjamin Gilad on osoittanut, että strategioiden katvealueiden havaitseminen on oleellinen osa liiketoiminnan strategiaa ja liiketoimintatiedon hallintaa (). Näin ollen serendipisyys on liiketoimintatiedon hallinnassa tärkeä käsite.


title: Serendipisyys

text: Japanilainen kansainvälisen liiketoimintastrategian emeritusprofessori Ikujirō Nonaka korostaa, että keksintöjen serendipinen luonne on saanut paljon tunnustusta johtajilta Japanissa. Japanilaisten yritysten menestys ja niiden kyky luoda tietoa selittyy myös sillä, kuinka he osaavat käyttää serendipisyyttä hyväkseen.


title: Serendipisyys

text: Taloustieteilijä Daniel B. Klein kirjoitti vuonna 1997 yrittämisen vapaudesta. Hänen artikkelissaan viitataan Armen Alchianin vuonna 1950 kirjoittamaan taloustieteelliseen artikkeliin, joka ei kuitenkaan suoraan käsitellyt yrittäjyyttä. Alchianin artikkelin mukaan yksilö tyypillisesti tyytyy vaihtoehtoihin, kun taas markkinoilla selviytyjät ”ovat ikäänkuin sopeutuneet ympäristöönsä, vaikka tosiasiassa ympäristö on sopeuttanut heidät” Daniel B. Klein painottaa, ettei serendipisyys ole vain yrityselämässä esiintyvä erityinen tai harvinainen ilmiö. Hän sanookin, että ”koska taloudellinen vapaus painostaa yrittäjiä luomaan suhteita ja tekemään kokeiluja, olosuhteet ovat mitä parhaimmat synnyttämään serendipisyyttä.”


title: Serendipisyys

text: Armen Alchian taas vertaa artikkelissaan menestymistä ballistiikkaan. Menestykseen vaikuttaa hänen mukaansa enemmän luodin lentorataan vaikuttavat luonnontieteelliset lainmukaisuudet kuin ampujan osumatarkkuus. Vastaavasti yrityksissä toimintaympäristö suosii sellaista yksilöiden käyttäytymistä, joka on imitoivaa, riskejä ottavaa, kekseliästä, uteliasta, luovaa ja taipuvaista yrityksiin ja erehdyksiin. Tätä lähestymistapaa voisikin kutsua kehittäväksi rationalismiksi, koska siinä yrittäjille annetaan mahdollisuus serendipisiin löytöihin, toisin sanoen parempiin ratkaisuihin päädytään tuntematta etukäteen ideaalista tai etsittyä päämäärää. Kuten Daniel B. Klein toteaa ”serendipinen keksintö on huomattava löytö, jota henkilö ei etsinyt, mutta joka muuttaa tutkimuksen suunnan ja osoittautuu ilmeiseksi löytäjälleen”. Kleinin mukaan serendipisyys ei perustu valppauteen tai intuitioon, kuten taloustieteilijä Israel Kirznerin käsitys ”salama kirkkaalta taivaalta” -oivaltamisesta. Uskaliaisuus ja valmistautuminen odottamattomaan tekevät yrittäjästä serendipisen.


title: Serendipisyys

text: Hollantilaisen lääketieteen tutkijan ja ranskalaisen yhteiskuntatieteilijän Danièle Bourcier’n mukaan serendipisyys ja tiede täydentävät ja kehittävät toisiaan. He ovat tutkineet serendipisyyttä ilmiönä ja kirjoittaneet vuonna 2009 julkaistun ranskankielisen teoksen ”De la sérendipité dans la science, la technique, l’art et le droit”. Saman vuoden kesänä he järjestivät serendipisyyttä käsitelleen konferenssin .


title: Serendipisyys

text: Helsingissä järjestetyillä Tieteen päivillä 13. tammikuuta 2011 julkistettiin suomalaisten tutkijoiden kirjoittama teos Kaikki irti arjesta, joka sisältää Hannu Salmen Serendipisyys – tieteen onnenkantamoiset -artikkelin.


title: Serendipisyys

text: Vaikka ranskan kielessä termi "sérendipité" ei ole vielä kovin tunnettu, jotkut ranskalaiset runoilijat ja filosofit, kuten François Flahaut, ovat kirjoittaneet serendipisyydestä.


title: Serendipisyys

text: Englannin kielessä termi "serendipity" sen sijaan esiintyy jo puhekielessä. Brittiläinen kirjailija William Boyd käyttää serendipisyys-termiä muutamaan otteeseen "Armadillo"-romaanissaan. Vuonna 2001 Peter Chelson ohjasi romanttisen komedian nimeltään "Serendipity". Elokuvaa esitettiin Suomessa elokuvateattereissa nimellä "Sattumalta". Yhdysvaltalainen Stephen Cosgrove kirjoitti "Serendipity"-nimisen lasten kirjasarjan (ei julkaistu suomeksi). Kirjojen pohjalta Nobuo Onuki ohjasi 26-osaisen anime-sarjan "Serendipity the Pink Dragon". American Idolin yhdeksännen tuotantokauden voittajalta Lee DeWyzeltä julkaistiin vuonna 2010 singlelevy nimeltään ”Sweet Serendipity”. Serendipisyyttä on käytetty myös videopeleissä. Final Fantasy XIII-2:ssa on Serendipity-niminen paikka.


title: Serendipisyys

text: Kuten yllä on todettu, serendipisyyttä tulkitaan toisinaan laajemmin ja toisinaan suppeammin, joten tapaus, joka yhdestä näkökulmasta vaikuttaa serendipiseltä, voi jäädä kapeammin määritellyn serendipisyyden käsitteen ulkopuolelle. Tähän kootut esimerkit noudattavat serendipisyyden laajaa tulkintaa.


title: Serendipisyys

text: Antiikin Kreikan matemaatikko Arkhimedes tunnetaan monesta keksinnöstä. Hänen kuuluisan Heureka!-ilmiönsä takana olikin serendipinen keksintö. Arkhimedeen hyvä ystävä Syrakusan kuningas Hierro oli tilannut kultasepältä puhtaasta kullasta taotun kruunun. Saatuaan kruunun kuningas alkoi epäillä, oliko kultaseppä pannut kruunuun kaiken hänen antamansa kullan, vai oliko tämä korvannut osan kullasta jollakin arvottomammalla metallilla. Kuningas pyysi Arkhimedeen selvittämään, sisälsikö kruunu kaiken sepälle luovutetun arvometallin. Arkhimedes oli aiemmin kehittänyt matemaattiset kaavat, joilla pystyi laskemaan säännöllisten kappaleiden tilavuuden. Hän tiesi, että Hierron kruunun kultapitoisuus tulisi selville, jos hän pystyisi määrittelemään sen tilavuuden. Mentyään Syrakusan kylpylään Arkhimedes astui kylpyyn ja havaitsi, että vesi tulvi ammeen reunojen yli. Samassa hän oivalsi, että yli valuvan veden tilavuus oli täsmälleen sama kuin se tilavuus, jonka hänen ruumiinsa vei, kun hän astui veteen. Niin hän löysi tavan laskea minkä tahansa kappaleen tilavuuden. Jos hän panisi kruunun vedellä täytettyyn astiaan, yli valuva vesi vastaisi kruunun tilavuutta. Arkhimedeella oli tiedossa eri aineiden tiheydet ja hän tiesi kullan tiheyden olevan suurempi kuin millään muulla tunnetulla metallilla. Arkhimedes siten päätteli, että jos kruunuun on käytetty kiloiltaan sama määrä jotain muuta metallia kuin kultaa, se veisi paljon suuremman tilan (eli tilavuuden) kuin jos se olisi täysin kullasta valmistettu. Kun kruunu pantiin veteen ja sen tilavuus laskettiin, saatiin tietää, että kruunun syrjäyttämä vesimäärä oli huomattavasti suurempi kuin jos kruunu olisi tehty puhtaasta kullasta. Se, mikä oli onnekas keksintö Arkhimedeelle olikin onnetonta kultasepälle, jonka kuningas sitten tuomitsi.


title: Serendipisyys

text: Aina 1900-luvun alkuun saakka yksi ihmiskunnan suurimmista vitsauksista oli isorokko. Edward Jenner on saanut kunnian rokotteesta, joka on pelastanut useita miljoonia ihmisiä kuolemasta isorokkoon. Jenner ei kuitenkaan keksinyt rokotettaan pitkän laboratoriotyön seurauksena. Hän oli kuullut 19-vuotiaana karjakolta, ettei tämä voisi koskaan saada isorokkoa, koska hänellä oli ollut lehmärokko. Tämä muistui hänen mieleensä myöhemmin, kun hän lääkärinä toimiessaan huomasi, kuinka hyödytöntä oli yrittää hoitaa isorokkoa. Hän havaitsi asiaa tutkittuaan, etteivät karjakot koskaan saaneet isorokkoa. Niin Jenner oivalsi, että hän voisi istuttaa potilaihin lehmärokon ja näin estää heitä saamasta vaarallisempaa isorokkotartuntaa. Tämä oli todellinen serendipinen havainto.


title: Serendipisyys

text: Vain asiasta kiinnostunut ja siihen perehtynyt henkilö voi johtaa koko maailmankaikkeutta selittävän fysikaalisen lain hyvin arkipäiväisestä tapahtumasta, kuten omenan putoamisesta maahan. Isaac Newtonin kuuluisasta serendipisestä havainnosta omenan putoamisesta on monta eri versiota. Hänellä oli pitkään ollut ajatuksia painovoimasta, kun hän pohdiskeli puun alla ja puusta putosi omena. Hän havaitsi, että omena liikkuu aina kohtisuoraan Maahan nähden, sen keskipistettä kohti. Niin hän oivalsi, että Maa vetää ainetta puoleensa ja myös aine vetää Maata puoleensa. Lisäksi jos aine vetää puoleensa ainetta, vetovoiman täytyy olla suhteessa aineen määrään. Siten serendipisyys vaikutti osaltaan painovoimalakien syntyyn.


title: Serendipisyys

text: Tärkeistä sattumalta tehdyistä keksinnöistä tunnetuin saattaa olla Sir Alexander Flemingin penisilliini. Tämän keksinnön kohdalla serendipisyydellä on suurempi vaikutus kuin yleensä ajatellaan. Ensimmäisen maailmansodan aikana Fleming lähetettiin Ranskaan työskentelemään haavoittuneiden sotilaiden pariin. Siihen aikaan lääkärit käyttivät antiseptisiä aineita taisteluhaavojen hoitamiseen, mutta Fleming huomasi aineiden tappavan enemmän valkosoluja kuin bakteereja ja niin heikentäen puolustusjärjestelmää. Vuonna 1922 Fleming keksi onnekkaan sattuman avulla antibiootin, joka tappoi bakteereita vahingoittamatta valkosoluja. Fleming oli vilustunut ja teki bakteeriviljelyksen nuhansa eritteistä. Tutkiessaan keltaista bakteeriviljelmää, hänen silmästään putosi kyynel astiaan. Kun hän seuraavana päivänä tarkasteli viljelmää, hän havaitsi puhtaan alueen kohdalla, johon kyynel oli pudonnut. Pian hän onnistuneesti päätteli kyyneleen sisältäen ainetta, joka aiheutti bakteerien nopean tuhoamisen olematta elimistölle haitallinen. Vuonna 1928 Fleming oli omistautunut influenssan tutkimukselle. Laboratoriossa hän havaitsi yhdessä maljassa oudon puhtaan alueen, joka myöhemmin osoittautui juontuvan maljaan pesiytyneestä homekasvustosta. Hän muisteli aiempaa tapahtumaa ja päätteli homeen tuottavan bakteereja tappavia ainetta. Myöhemmin hän tunnisti homeen kuuluvan "Penicillicum"-homesieniin ja penisilliini kehitettiin.


title: Serendipisyys

text: Taiteellisilla tai urheilullisilla ammattialoilla on paljon esimerkkejä serendipisestä toiminnasta.


title: Serendipisyys

text: Tutkija Diaz de Chumaceiro on kerännyt suuren määrän serendipisyysesimerkkejä, jotka liittyvät esiintyvien taiteilijoiden työhön. Esimerkiksi Luciano Pavarotti tuli tunnetuksi sattumien summan vuoksi: Vuonna 1963 hän oli nuori ja tuntematon italialainen tenori, ja Lontoon kuninkaallisessa oopperassa häntä pyydettiin laulamaan harjoituksissa "La Bohème" -oopperan Rodolfon aarioita varsinaisen esiintyjän sijasta. Osan alkuperäinen esittäjä joutui luopumaan roolistaan, jolloin Pavarotti valittiin rooliin. Hän lauloi aariat oopperan lisäksi myös televisio-ohjelmassa, jolla oli Iso-Britanniassa 15 miljoonaa katsojaa.


title: Serendipisyys

text: Vastaavasti espanjalaisen José Carrerasin uran alku oli Diaz de Chumaceiron mukaan serendipinen. Hän osallistui opettajansa usuttamana koelauluihin Barcelonassa 1964, minkä jälkeen jo kuuluisuutta saanut espanjalainen laulajatar Montserrat Caballé halusi hänet laulamaan kanssaan dueton. Koelauluihin osallistumista voisi kutsua suunnitelluksi oikeassa paikassa olemiseksi (”happenstance”), mutta yhdessälaulaminen Caballén kanssa on monella tavalla serendipistä: yhteinen espanjalainen tausta saattoi vaikuttaa tenorin äänestä kiinnostumiseen ja havaitsemiseen, ja kahden laulajan äänien sointuvuus yhteen oli puhtaasti sattumaa. Samoin jo kuuluisan artistin siipien suojaan pääseminen on laulajalle hyvinkin suuri voitto, eikä sitä voi ennakoida.


title: Serendipisyys

text: Vastaavasti Chumaceiro on tutkinut nimekkäiden naiskapellimestarien urakehitystä, erityisesti ennen internetin tuomien mahdollisuuksien lisääntymistä, jolloin arviointi on ollut hyvinkin subjektiivista. Miesvaltaisella alalla naisia auttaa uralla erityisesti suunnittelemattomat muutokset, yllättävät roolinimitykset, alan suuren vaikuttajan suosioon pääsy, satunnaiset esiintymiset televisiossa jne. Esiintyvälle taiteilijalle kaikenlainen odottamattomilla tavoilla saavutettu maine vie eteenpäin uralla, mutta menestys toki edellyttää omaa aktiivisuutta, uteliaisuutta ja rohkeaa osallistumista.


title: Serendipisyys

text: Italialainen ”renessanssinero” Leon Battista Alberti kirjoitti 1400-luvulla kuvanveistäjän työskentelystä, jota voisi kuvata myös spontaaniksi muotojen analogian havainnoinniksi. Kuvanveistäjät näkevät muotojen yhdenmukaisuuksia tarkemmin kuin muut ihmiset, ja työstävät patsasta poistaen palan yhdestä paikasta, lisäten jotain toisaalle, eikä taideteoksen syntyä voi ennalta tarkasti suunnitella – lopullinen taideteos on satunnaisten työvaiheiden seurausta.


title: Serendipisyys

text: Victor Hugo harrasti maanpakonsa aikana (1852-1870) piirtämistä. Hänen työskentelytapaansa voisi luonnehtia serendipiseksi. Koskaan ei voinut tietää, mitä musteläikästä oli syntymässä. Hän piirteli pieniä puroja, karikatyyrejä, maisemia sattumanvaraisten papereiden kulmiin. Hän ei myöskään aina käyttänyt kynää samalla tavalla. Hän saattoi roiskia mustetta paperille ja muotoilla läiskistä linnoja, lammikoita tai ukkospilviä murretulla kynänpäällä. Hän saattoi kostuttaa paperia ja piirtää viereen sadepilven. Joskus hän luonnosteli tulitikulla koristeellisia rakennuksia, yksityiskohtaisia irvistyksiä ja torninraunioita.


title: Serendipisyys

text: Hans Arp oli ranskalais-saksalainen taiteilija, joka on mm. Dada-taidesuunnan varhainen edustaja. Hän käytti taiteessaan sattumaan pohjautuvia tekniikoita. Kerrotaan, että hän oli työskennellyt pitkään erään työn parissa ja turhautuneena repi työnsä. Jonkin ajan kuluttua hän sattumalta huomasi lattialle pudonneet paperinpalaset, jotka hämmästyttivät häntä ja toivat hänen mieleensä jotain, mitä hän oli pitkään etsinyt. Hänelle asetelmasta heijastui vahvasti herkkyys ja ilmeikkyys, mitä korosti se, ettei hän ollut onnistunut itse saamaan aikaan sitä, mikä näin sattumalta syntyi.


title: Serendipisyys

text: Tietotekniikan kehittymisen myötä serendipisyys korostuu ajankohtaisten dokumenttien etsinnässä tietokoneelta ja erityisesti internetistä. Internet itsessään on luokiteltavissa serendipiseksi keksinnöksi, koska se on syntynyt useammasta erillisestä keksinnöstä ilman johdonmukaista kehityssuunnitelmaa tai tarkkaa käsitystä lopputuloksesta. Julian F. Smith 1893-1974 oli kemian alan dokumentaation uranuurtaja. Perehtyessään Robert K. Mertonin työhön JF Smith kehitti käsitteen ”järjestelmällinen serendipisyys”, jolla tarkoitetaan tiedon löytymistä tietoteknisillä apuvälineillä. Tiedon etsijät käyvät epäröimättä kaikenlaisilla sivustoilla eivätkä hämmenny edes eksyessään hyperlinkkien viidakkoon, jos vain joltain sivulta kiertoiteiste jonkin oudomman linkin takaa, palvelimen uumenista, löytävät heille hyödyllisen tiedon... jota eivät oikeastaan tienneet etsineensä. Niinpä serendipisyyden käsite on tässä sovellettavissa siinä merkityksessä, että ”keksintö on sattumalta tai terävä-älyisyyden avulla löydetty tieto, jota ei varsinaisesti etsitty.”


title: Serendipisyys

text: Erään tuotteen epäonnistuminen synnytti serendipisesti yhden 1980-luvun myydyimmistä tuotteista. Arthur Fry oli vuonna 1974 töissä 3M-yhtiön tuotekehitysosastolla ja töiden ohessa lauloi kirkon kuorossa. Hän merkitsi laulukirjansa tarvittavat kohdat paperinsuikaleilla, mutta usein harmitteli niiden putoamista sivujen välistä. Kerran Fry havahtui ajattelemaan yhtiön aiemman tiedemiehen Spencer Silverin kehittämää liimaa, jonka tämä oli hylännyt, sillä liima ei ollut tarpeeksi pitävää. Niin Fry tuli miettineeksi, että liiman avulla pystyisi kiinnittämään kirjamerkkejä niin että ne voisi halutessaan myös irrottaa. Pian hän keksi mullistavan idean muistilapuista, joissa olisi kiinnitys jo valmiina. Vuonna 1980 Post-it-viestilappuja käytettiin kaikkialla Yhdysvalloissa ja seuraavana vuonna ne levisivät Eurooppaan.


title: Serendipisyys

text: Vuonna 1895 saksalainen fyysikko Wilhelm Conrad Röntgen löysi sattumalta röntgensäteet. Röntgen oli toistanut muiden fyysikoiden kokeita, joissa korkeajännitteisten sähköpurkausten annetaan purkautua lasiputkessa. Silloin jo oli havaittu, että lasin seinämistä tulee fosforoivia sähköpurkauksen aikana ja ilmiötä nimettiin "katodisäteiksi". Vuonna 1892 Heinrich Hertz osoitti säteiden pystyvän läpäisemään ohuita metalleja. Röntgen halusi havaita katodisäteitä, jotka virtaisivat täysin ulos lasisesta tyhjiöputkesta. Koska ilmiötä ei ollut aiemmin havaittu lasista putkea käyttäen, Röntgen päätti peittää lasisen katodiputken mustalla pahvilla. Hän suoritti onnistuneesti kokeen pimennetyssä huoneessa. Hän aikoi sytyttää valot, mutta havaitsi heikkoa valoa yli metrin päästä tyhjiöputkesta. Yllätyksekseen hän huomasi, että kummallisen valon lähde oli pieni fluoresoiva varjostin, jota hän oli aikonut käyttää pahvilla peitetyn katodiputken ilmaisimena. Se kuitenkin lojui yli metrin päästä lasiputkesta. Kun katodisäteet etenivät vain noin viisi senttiä, uudet säteet tunkeutuivat ilman läpi yli metrin päähän. Röntgen tiesi havainneensa aivan uudenlaiset säteet. Hän kirjoitti säteistä artikkeleita tunnustaen, ettei täysin ymmärtänyt niitä, ja siten nimesi ne "X-säteiksi". Kaikista kappaleista tulee säteen ansiosta läpinäkyviä, kuitenkin hyvin eriasteisesti. Röntgen havaitsi, että pystyi jopa tallentamaan luuston kuvan valokuvausfilmille. Lääketieteelliset piirit kiinnostuivat ilmiöstä ja Röntgen tuli kuuluisaksi serendipisestä keksinnöstään.


title: Serendipisyys

text: Median kulutukseen sidoksissa olevan teknologian käyttö on tuottanut monia serendipisiä keksintöjä: television kaukosäädin, sattumanvarainen radiokanavien vaihtaminen, kanavasurffaus, sivulta toiselle siirtyminen internetissä. Jotkut valmistajat ovat lisänneet tuotteeseensa toiminnallisuuden, jossa valitaan sattumanvaraisesti soitettavia musiikkikappaleita (satunnaistoisto) ennakkoonlaaditulta soittolistalta (musiikkikirjasto). Vuonna 2005 kolme australialaista tutkijaa, Tuck W. Leong, Frank Vetere ja Steve Howard, pohtivat satunnaistoiston vaikutusta. Heidän näkemyksensä pohjautuvat J. McCarthyn ja P. Wrightin kirjaan Technology as Experience. Tutkijat nostivat esille teknologian kanssa vuorovaikutuksessa olevien ihmisten serendipisyyden ja oppimiskyvyn. Tutkimuksen mukaan satunnaistoisto saa haastattelijoiden mielestä aikaan vaikutelman äänien yllätyksellisyydestä, kuin olisi Ali Baban kaikuvassa luolassa. Nämä tuntemukset perustuvat aistien, tunteiden, tahtomisen ja mielikuvituksen keskinäiseen vuoropuheluun. Tämä laitevalmistajien menettelytapa siis aiheuttaa mielihyvää ja riippuvaisuutta, koska kuluttaja pannaan vuorovaikutukseen sellaisten ärsykkeiden kanssa, jotka ovat sukua ennalta tuntemattoman ja loputtoman keksimiselle.


title: Bermudan jalkapallomaajoukkue

text: Bermudan jalkapallomaajoukkue on Bermudan jalkapalloliiton hallinnoima joukkue, joka edustaa Bermudaa kansainvälisissä otteluissa.


title: Bermudan jalkapallomaajoukkue

text: Bermudan jalkapalloliitto on perustettu vuonna 1928 ja se on Kansainvälisen jalkapalloliiton FIFA:n sekä Pohjois-Amerikan, Keski-Amerikan ja Karibian alueen jalkapalloliiton CONCACAFin jäsen. Bermuda pelasi ensimmäisen jalkapallomaaottelunsa vuonna 1964 kohdatessaan Islannin Reykjavikissa.


title: Bermudan jalkapallomaajoukkue

text: Bermudan suurin menestys on selviytyminen vuoden 1967 Pan-Amerikan kisojen loppuotteluun Meksikoa vastaan. Vuonna 2007 Bermuda sijoittui Kansainvälisten saarikisojen jalkapalloturnauksessa neljänneksi, voittamalla alkulohkossa muun muassa Ahvenanmaan.


title: Bermudan jalkapallomaajoukkue

text: MM-kisojen lopputurnaukseen tai CONCACAFin mestaruusturnaukseen Bermuda ei ole selviytynyt kertaakaan.


title: Bermudan jalkapallomaajoukkue

text: Suomi ja Bermuda ovat kohdanneet kerran. Marraskuussa 1979 Bermudan pääkaupungissa Hamiltonissa pelatun ottelun voitti Suomi maalein 2-0.


title: Verkko (romaani)

text: Verkko on Anna-Kaari Hakkaraisen esikoisromaani, joka ilmestyi Tammen kustantamana 2011. Teos sijoittuu vaihtoehtohistoriaan, jossa Suomi on neuvostotasavalta.


title: Verkko (romaani)

text: "Verkko" sai ristiriitaisen vastaanoton. "Pohjalaisen" Mirjam Silvén kiitteli Hakkaraisen kieltä ja "Helsingin Sanomien" Antti Majander totesi, että kirja on hyvin kirjoitettu mutta sanottava ei riitä täyttämään sivumäärää. "Portin" Markku Soikkeli kirjoitti teoksen olevan keskeneräinen. Kirjassa ei näy erityistä historiallista asiantuntemusta eikä sitä voi suositella myöskään spekulatiivisuutensa puolesta. Historiaa kuvataan romaanissa ”siten kuin se olisi vinksahtanut moraalisesti tarkoituksenmukaiselta raiteeltaan” ja historia ”edustaa metafysiikkaa tavalla, joka on kovasti tuttua nationalistisessa retoriikassa”.


title: Black Rebel Motorcycle Club

text: Black Rebel Motorcycle Club (lyh. BRMC) on yhdysvaltalainen rockyhtye, joka perustettiin San Franciscossa, Kaliforniassa vuonna 1998. BRMC on tunnettu garage rock, blues, folk revival, neo-psykedeelisestä soundistaan.


title: Anni Punttila

text: Anni-Maria Punttila (s. 20. marraskuuta 1970) on entinen suomalainen moukarinheittäjä. Uransa ajan hän edusti Jaalan Voimaa ja hänen valmentajanaan toimi Esko Punttila. Kalevan kisoista Punttila on saavuttanut moukarinheitosta kaksi kultaa ja yhden hopean. Virallisissa kilpailuissa hän ei ole esiintynyt vuoden 1996 jälkeen.


title: Operation IVY (yhtye)

text: Operation IVY oli vuosina 1987-1989 toiminut ska punk/hardcore punk-yhtye Kalifornian Berkeleysta. Yhtyeen musiikki on pääosin sekoitus ska -ja hardcore punkia. Yhtyeen ainoa studioalbumi "Energy" on ska punkin klassikoita.


title: Operation IVY (yhtye)

text: Kitaristi Armstrong sekä Matt Freeman perustivat Rancid-nimisen punkyhtyeen Operation IVyn hajottua.


title: Operation IVY (yhtye)

text:
Operation IVY rateyourmusic.comissa
Operation IVY discogs.comissa


title: Reino Suuripää

text: Reino Kalevi Suuripää (20. maaliskuuta 1936 Ruovesi – 8. maaliskuuta 1997) oli suomalainen moukarinheittäjä. Uransa ajan hän edusti Tampereen Poliisi-Urheilijoita. Kalevan kisoista Suuripää voitti kultaa vuosina 1959 ja 1964, hopeaa 1965 ja pronssia 1960. Painonheitossa hän saavutti SM-kultaa vuonna 1963 ja pronssia vuonna 1966.


title: Monstercat

text: Monstercat (myös Monstercat Media) on kanadalainen elektroniseen musiikkiin keskittynyt levy-yhtiö ja mediaverkosto. Yhtiön perusti Mike Darlington, elektronisen musiikin tuottaja Jonathan Winter (artistinimeltään Going Quantum) ja Ari Paunonen vuonna 2011. Yhtiön tavoitteena on ollut alusta lähtien tukea ja auttaa tulevia elektronisen musiikin aloittelijoita.


title: Monstercat

text: Monstercat julkaisee uuden kappaleen kolme kertaa viikossa: maanantaisin, keskiviikkoisin ja perjantaisin. Monstercat julkaisee myös uuden kokoelma-albumin aina joka toinen kuukausi ja vuoden vaihteessa levy-yhtiö julkaisee Monstercat Best of -albumin, joka sisältää edellisvuoden yleisön mielestä parhaat Monstercatin julkaisemat kappaleet. Albumin kappaleet valitaan äänestyksellä Monstercatin Facebook-sivulla vähän ennen albumin julkaisua. Äänestysaika on yleensä kuukausi. Lisäksi ajoittain julkaistaan Best Of Genre -levy, joka sisältää tietyn genren suosituimmat kappaleet. Toistaiseksi Best Of Genre -levyjä on julkaistu 8. Ensimmäisestä best of -albumista lähtien jokaisesta kokoelma- tai erikoisalbumeissa lähtien niissä julkaistaan tunnin mittainen Monstercat Album Mix eli miksaus, jossa on miksattuna jokainen albumin kappale yhteen. Sen tekee yleensä Going Quantum, Ephixa, joku toinen Monstercatin artisti tai Monstercat Album Mix -kilpailun voittaja.


title: Aaro Laine

text: Aaro Anshelm Laine (5. maaliskuuta 1908 Viipuri – 28. syyskuuta 1986) oli suomalainen urheilutoimittaja ja pituushyppääjä.


title: Aaro Laine

text: Laine toimi Helsingin Sanomien urheilutoimituksen päällikkönä vuosina 1947–1962, SVUL:n pääsihteerinä 1963–1973 ja Urheilutoimittajain Liiton puheenjohtajana 1957–1962. Hän sai sosiaalineuvoksen arvonimen.


title: Aaro Laine

text: Urheilu-urallaan Laine voitti Kalevan kisoista pituushypyssä kultaa vuosina 1935, 1936, 1937 ja 1939, hopeaa vuosina 1932 ja 1934 sekä pronssia 1933 ja 1938. Hänen ennätyksensä oli 744 cm. Hän edusti urallaan Kelkkalan Kisailijoita ja Viipurin Urheilijoita.


title: Pitsihietakyyhky

text: Pitsihietakyyhky ("Pterocles lichtensteinii") on hietakyyhkylaji.


title: Pitsihietakyyhky

text: Pitsihietakyyhky on 22-25 senttimetriä pitkä. Sen koko ruumiissa on tiheässä mustia poikkiraitoja, jotka koiraalla ovat tummempia ja tiheämmässä kuin naaraalla. Koiraalla on otsassa musta ja valkea poikkivyö ja rinnassa ja siivillä ruosteenkellertävää väriä sekä oranssi nokka. Naaraalta koiraan pään ja rinnan kuvioinnit puuttuvat ja sen nokka on harmaa.


title: Pitsihietakyyhky

text: Pitsihietakyyhkyjä elää Pohjois-Afrikassa, Itä-Afrikan pohjoisosissa, Arabian niemimaalla sekä Iranissa ja Pakistanissa.


title: Pitsihietakyyhky

text: Pitsihietakyyhkyt pesivät karuissa ympäristöissä, joissa on joitakin yksittäisiä puita, mutta ei kuitenkaan puoliaavikolla. Ne käyvät iltaisin juomapaikoilla melko pienissä, alle 50 yksilön, parvissa.


title: Punaparatiisimonarkki

text: Punaparatiisimonarkki ("Terpsiphone rufiventer") on laajalla alueella läntisessä ja keskisessä Afrikassa elävä varpuslintu. Lajin nykyistä populaation kokoa ei tiedetä, mutta sen uskotaan olevan laskussa. Kansainvälinen luonnonsuojeluliitto on luokitellut punaparatiisimonarkin elinvoimaiseksi lajiksi.


title: Punaparatiisimonarkki

text: Punaparatiisimonarkki elää laajalla alueella läntisen ja keskisen Afrikan kosteissa alankometsissä. Lajia tavataan Angolassa, Beninissä, Burkina Fasossa, Gabonissa, Gambiassa, Ghanassa, Guineassa, Guinea-Bissaussa, Kamerunissa, Keniassa, Keski-Afrikan tasavallassa, Kongon demokraattisessa tasavallassa, Kongon tasavallassa, Liberiassa, Malissa, Nigeriassa, Norsunluurannikolla, Päiväntasaajan Guineassa, Sambiassa, Senegalissa, Sierra Leonessa, Tansaniassa, Togossa ja Ugandassa. Punaparatiisimonarkin alalaji "Terpsiphone rufiventer smithii" laskettiin aiemmin omaksi lajikseen. Se on São Tomén saaresta lounaaseen sijaitsevan pienen Päiväntasaajan Guinealle kuuluvan Annobónin saaren kotoperäinen laji.


title: Punaparatiisimonarkki

text: Annobónilla elävän "Terpsiphone rufiventer smithii" -alalajin elinympäristöä saattavat uhata metsien raivaaminen ja muuttaminen öljypalmun, sokeriruo'on ja hedelmien viljelyä varten.


title: Giovanni Giorgio Trissino

text: Kreivi Giovanni Giorgio Trissino (22. heinäkuuta 1877 Vicenza – 22. joulukuuta 1963 Milano) oli italialainen esteratsastaja ja olympiavoittaja. Trissino osallistui Pariisin olympialaisissa 1900 sekä korkeus- että pituushyppyyn, joista hän voitti korkeushypyssä jaetun kullan tuloksella 185 ja pituushypyssä hopeaa tuloksella 570. Hänestä tuli samalla Italian ensimmäinen olympiavoittaja.


title: Risto Ivanoff

text: Risto Juhani Ivanoff (s. 5. heinäkuuta 1945 Turku) on suomalainen yleisurheilija, joka edustaa nykyisin Turun Senioriurheilijoita. Hän on voittanut Kalevan kisoista kaksi kultaa, kaksi hopeaa ja pronssia seiväshypyssä sekä pronssia kymmenottelussa. Sisäratojen SM-kilpailuista Ivanoff on saavuttanut kolme kultaa, hopeaa ja kaksi pronssia seiväshypyssä. Hän on myös edustanut Suomea Yleisurheilun EM-kisoissa seiväshypyssä vuosina 1966, 1969 ja 1971.


title: Zhou

text: Zhou voi tarkoittaa seuraavia:


title: HMS Mermaid (1897)

text: HMS Mermaid oli Britannian Kuninkaallisen laivaston Mermaid-luokan torpedovenehävittäjä.


title: HMS Mermaid (1897)

text: Alus tilattiin Hawthorn Leslie and Companyltä Birkenheadistä osana vuosien 1895-1896 laivasto-ohjelmaa. Sen köli laskettiin 7. syyskuuta 1896 telakkanumerolla 344 ja alus laskettiin vesille 14. heinäkuuta 1897. Se valmistui helmikuussa 1900, jolloin sen tarjoukseen perustunut hinta oli 53935 puntaa.


title: HMS Mermaid (1897)

text: Alus palveli uransa Britteinsaarilla lukuun ottamatta vuotta 1910, jolloin se oli sijoitettuna Gibraltarille. Alus myytiin 23. heinäkuuta 1919 romutettavaksi Wardille New Hollandiin.


title: HMS Cheerful (1898)

text: HMS Cheerful oli Britannian Kuninkaallisen laivaston Mermaid-luokan torpedovenehävittäjä.


title: HMS Cheerful (1898)

text: Alus tilattiin Hawthorn Leslie and Companyltä Birkenheadistä osana vuosien 1896-1897 laivasto-ohjelmaa. Sen köli laskettiin 7. syyskuuta 1896 telakkanumerolla 343 ja alus laskettiin vesille 22. helmikuuta 1898. Se valmistui kesäkuussa 1899, jolloin sen tarjoukseen perustunut hinta oli 54509 puntaa.


title: HMS Cheerful (1898)

text: Alus palveli uransa Britteinsaarilla. Alus upposi 30. kesäkuuta 1917 Shetlannin rannikolla osuttuaan miinaan.


title: Metakryylihappo

text: Metakryylihappo (CHO) on tyydyttymätön karboksyylihappo. Metakryylihappoa käytetään pääasiassa sen estereiden ja polymeerien valmistukseen.


title: Metakryylihappo

text: Metakryylihappo on huoneenlämpötilassa pistävänhajuista nestettä, joka liukenee kohtalaisesti veteen. Paremmin se liukenee muun muassa etanoliin ja dietyylieetteriin. Yhdiste on erittäin reaktiivista ja sen polymeroitumisen estämiseksi sen joukkoon lisätään usein hydrokinonia tai p-metoksifenolia eli hydrokinonin monometyylieetteriä. Metakryylihappo reagoi sekä alkeenina että karboksyylihappona. Alkeenille tyypillisiä reaktioita ovat muun muassa additiotuotteiden muodostuminen vetyhalogenidien kanssa. Karboksyylihapoille tyypillisiä reaktioita ovat muun muassa esterien muodostuminen alkoholien kanssa väkevän rikkihapon toimiessa katalyyttinä.


title: Metakryylihappo

text: Ensimmäisen kerran metakryylihappoa valmistettiin vuonna 1865 hydrolysoimalla etyylimetakrylaattia, jota oltiin valmistettu etyyli-α-hydroksi-isobutyraatista. Varhaisin teollinen tapa valmistaa metyylimetakrylaattia on niin kutsuttu syanohydriinireitti. Siinä asetonista muodostetaan asetonisyanohydriiniä käsittelemällä asetonia vetysyanidilla, josta valmistetaan rikkihapon avulla metakryyliamidisulfaattia, josta hydrolysoimalla saadaan metakryylihappoa. Tämä prosessi tuottaa sivutuotteena huomattavan määrän ammoniumvetysulfaattia, minkä vuoksi korvaavia synteesejä on etsitty.


title: Metakryylihappo

text: Muita tapoja valmistaa metakryylihappoa ovat muun muassa isobuteenin hapetus metakroleiiniksi ja edelleen metakryylihapoksi sekä propeenin, hiilimonoksidin ja veden reaktiotuotteena syntyvän isovoihapon hapettava dehydraus metakryylihapoksi.


title: Metakryylihappo

text: Metakryylihappoa käytetään jonkin verran orgaanisessa synteesissä valmistettaessa muita kemikaaleja, mutta sen tärkein käyttö on polymeeriteollisuudessa. Metakryylihappoa ja siitä saatavia estereitä, erityisesti metyylimetakrylaattia, käytetään polymetakrylaattimuovien monomeereina.


title: Metakryylihappo

text: Monet kovakuoriaisten ("Coleoptera") lahkoon kuuluvat hyönteiset erittävät metakryylihappoa (allomoni) puolustautuessaan niihin kohdistuvissa hyökkäyksissä.


title: Punatavi

text: Punatavi ("Spatula cyanoptera") on sorsalintulaji.


title: Punatavi

text: Punatavi on 38-48 senttimetriä pitkä. Sillä on vihreä siipipeili sekä loistavansininen siiven etuosa. Koiras on tasaisen punaruskea lukuun ottamatta tummaa päälakea ja selkää. Naaras on väriltään ruskeankirjava ja muistuttaa erityisesti sinisiipitavinaarasta, mutta se on punertavampi ja sen pään kuviot ovat sinisiipitavin kuvioita heikommat.


title: Punatavi

text: Punataveja elää Pohjois-Amerikan länsiosissa, Väli-Amerikassa ja Etelä-Amerikan länsi- ja eteläosissa. Punataveja on tavattu vapaana hyvin harvoin Euroopassakin, mutta kaikki havainnot koskevat luultavasti tarhoista karanneita lintuja.


title: Mermaid-luokka (hävittäjä)

text: Mermaid-luokka oli Britannian Kuninkaallisen laivaston torpedovenehävittäjäluokka, joka muodostui kahdesta aluksesta. Luokan alukset liitettiin lokakuussa 1913 kolmisavuhormisista yli 30 solmun nopeuden omaavista muodostettuun C-luokkaan.


title: Mermaid-luokka (hävittäjä)

text: Alukset tilattiin Hawthorn Leslie and Companyltä Birkenheadistä osana vuosien 1896-1897 laivasto-ohjelmaa.


title: Abd-ul-Aziz

text: Abd-ul-Aziz (arabiaksi عبد العزيز) on islamilainen etunimi, joka on nykyisin käytössä myös sukunimenä. Nimi tarkoittaa "Jumalan palvelijaa". "Al-Azīz" on yksi Jumalan 99 kauniista nimestä.


title: Kauppakeskus Kirsikka

text: Kauppakeskus Kirsikka on kauppakeskus Kirkkonummella. Se sijaitsee Kirkkolaaksossa, aivan Kirkkonummen keskustassa. Kauppakeskus avasi ovensa 15. lokakuuta 2009. Sen ankkuriyritys on K-Citymarket ja muita liikkeitä ovat muun muassa Kirkkonummen 1. apteekki, Musti ja Mirri, Kultajousi, Instrumentarium, Kotipizza ja Subway. Kauppakeskuksen kokonaispinta-ala on noin 23 440 m², josta K-Citymarket kattaa 11 700 m².


title: Kauppakeskus Kirsikka

text: Kauppakeskuksessa on yhteensä noin 730 ilmaista parkkipaikkaa. Länsipuolella sijaitsee rautatie-, linja-auto- ja taksiasema sekä pysäköintitalo Asemantalli, jossa on 380 autopaikkaa.


title: Kauppakeskus Kirsikka

text: Kauppakeskusta ympäröi "Kirkkolaakson puisto", jossa on lenkkeilyrata sekä lasten leikkikenttiä. Puistoon on rakennettu ja rakennetaan yhä kerrostaloja. Kauppakeskuksen piha-aluetta kutsutaan nimellä "Limnellin aukio", johon tulevaisuudessa kehitetään mahdollisesti iltatori.


title: Kauppakeskus Kirsikka

text: Kauppakeskus Kirsikka järjestää tavallisesti joka kuukauden ensimmäisenä lauantaina "Kirsikkamarkkinat" Limnellin aukiolla. Silloin aukio täyttyy monenlaisista myyntikojuista. Lisäksi aivan Kirsikan naapurissa palvelee ravintola Bistro O Mat, joka valittiin vuonna 2012 Suomen 18. parhaaksi ravintolaksi. Bistro O Mat toimii osoitteessa Asemankulma 2.


title: Lord Zedd

text: Lord Zedd on kuvitteellinen hahmo Power Rangers -universumissa, joka nähtiin ensimmäisen kerran "Mighty Morphin Power Rangersin" toisen tuotantokauden alussa. Toisin kuin ohjelman alkuperäinen päävihollinen Rita Repulsa, Zeddin hahmo oli tehty nimenomaan "Power Rangersia" varten eikä sillä ollut vastinetta japanilaisessa "Super Sentaissa". Lord Zedd herätti aluksi keskustelua lasten vanhemmissa, jotka näkivät hänet liian pelottavana ja julmana lastenohjelmaan. Palaute saikin Sabanin keventämään hahmoa. Lord Zeddillä ja Rita Repulsalla oli myös poika, Thrax, joka ilmestyi vuosia myöhemmin sarjassa Power Rangers Operation Overdrive.


title: Lord Zedd

text: Lord Zedd kutsui itseään kaikkivoipaksi "pahuuden keisariksi" ja "kaiken hyvän ja kelvollisen vannoutuneeksi viholliseksi". Hänen historiasta ennen hyökkäystä Maahan tiedetään vain vähän. Muutama yksityiskohta on kuitenkin tiedossa:


title: Lord Zedd

text: Lord Zedd saapui toisen tuotantokauden alussa Kuuhun ottamaan Ritalta vallan takaisin itselleen. Oltuaan vihainen Ritan jatkuvien epäonnistumisten takia hän vaati kuulla syitä epäonnistumiseen. Hän näki Goldarin uskollisena palvelijanaan ja antoi hänelle häneltä aiemmin viedyt siipensä takaisin. Ritaa kohtaan hän ei ollut yhtä suvaitsevainen. Hän oli pettynyt, kun kuusi teini-ikäistä oli onnistunut kerta toisensa jälkeen estämään Ritan kaikki suunnitelmat. Lord Zedd loisti aina punaisena suuttuessaan. Hän riisui Ritan voimistaan, kutisti hänet ja vangitsi pieneen avaruussäiliöön. Heitettyään säiliön avaruuteen Zedd lähetti omat savisoturinsa taisteluun rangereita vastaan. Hän loi myös ensimmäisen hirviönsä: Pirantisheadin, joka sai Tyrannosaurus Dinozordin ja Dragonzordin valtaansa. Pirantishead vielä jäädytti muut neljä Dinozordia. Zordon oli kuitenkin varautunut Zeddin paluuseen ja tiesi ettei rangerit pärjäisi häntä vastaan ilman uusia zordeja. Alun ongelmien jälkeen viisi rangeria saivat uudet Thunderzordit käyttöönsä ja tuhosivat Pirantisheadin. Tommy Oliver joutui kuitenkin yhä jatkamaan vanhan Dragonzordinsa käyttämistä. Vaikka Zedd oli raivoissaan häviöstä, hän sanoi ettei koskaan antaisi periksi.


title: Lord Zedd

text: Lord Zedd loi yleensä hirviönsä itse Z-sauvansa avulla Maassa olleista kohteista. Toisin kuin Rita, joka oli heittänyt sauvansa kasvattaakseen hirviönsä, Lord Zedd kasvatti ne taikomalla käteensä kranaatin, jonka hän lähetti sitten hirviölle Maahan. Hirviö kasvoi suureksi, kun se iski kranaatin maaperään. Kranaatin räjähtäessä hirviö aina kasvoi.


title: Lord Zedd

text: Lord Zeddin Maahan kohdistamat hyökkäykset muuttuivat pahemmiksi kerta toisensa jälkeen. Hän otti Tommyn silmätikukseen, jonka hän näki Ritan suurimpana virheenä. Vihreän Rangerin voimat olivat jo huomattavasti heikentyneet, mutta Zeddin suunnitelmat vain tehostivat niiden heikkenemistä. Lopulta Zedd loi Turbanshell-hirviön, joka onnistui imemään vihreän rangerin loputkin voimat vihreään kristalliin. Kristallin voimilla hän loi oman Power Ranger -ryhmänsä (Dark Rangerit), vei oikeilta rangereilta heidän voimansa ja laittoi komentokeskuksen ympärille kutistuvan voimakentän. Myöhemmin Tommy tuhosi kristallin ja palautti kaiken normaaliksi. Myös Turbanshell tuhoutui vähän myöhemmin, mutta Zedd oli onnistunut hankkiutumaan vihreästä rangerista lopullisesti eroon. Hän suunnitteli myöhemmin tekevänsä Tommystä alamaisensa aivopesemällä hänet, mutta Zordon ehti siirtämään Tommyn komentokeskukseen ensin ja teki hänestä uuden valkoisen rangerin. Zedd suunnitteli kerran myös tekevänsä Kimberly Hartista oman kuningattarensa, kun hän oli pannut merkille Kimberlyn kauneuden ja sinnikkyyden, mutta ei lopulta onnistunut muuttamaan häntä pahaksi.


title: Lord Zedd

text: Tapahtumat olivat saaneet Lord Zeddin ymmärtämään, että rangerit eivät olleetkaan "pelkkiä lapsia", kuten hän oli aluksi luullut. Aivan kuten Rita aiemmin, ei myöskään Zedd voittanut heitä. Zedd otti myöhemmin käyttöönsä oman zordinsa Serpenteran, joka oli niin valtava, että se pystyi kirjaimellisesti murskaamaan rangereiden zordin jalallaan ja tuhoamaan kokonaisia planeettoja. Serpentera vaati kuitenkin huomattavan määrän energiaa, joten sitä ei voinut käyttää pitkiä aikoja kerrallaan. Eräällä kerralla se esimerkiksi käytti lähes kaikki voimansa autioituneen planeetan tuhoamiseen ja pääsi sen jälkeen hädin tuskin palaamaan Kuuhun. Zedd yritti jatkuvasti löytää loputonta voimanlähdettä Serpenteraan, mutta ei ikinä onnistunut.


title: Lord Zedd

text: Zedd joutui sadan vuoden välein lataamaan itsekin voimiaan. Kun sen aika jälleen koitti, Rita päätti tehdä paluun. Finsterin avulla Rita palautui oikean kokoiseksi ja hän valmisti Ritalle nuorentavan meikin. Finster antoi hänelle myös rakkausrohdon, jonka avulla Zedd herättyään ihastui ja nai hänet. Vaikka Zedd ja Rita tulivat hahmoina paljon kevyemmiksi avioliittonsa jälkeen, he olivat silti varteenotettava uhka rangereille. Rangerit olivatkin aluksi vaikeuksissa Zeddin ja Ritan yhdistettyä voimansa. Zedd ja Rita yrittivät voittaa rangerit muun muassa kloonaamisen ja aikamatkustuksen avulla. Vaikka kaksikko yhä epäonnistui maailman valloittamisessa, rangerit olivat joutuneet kuitenkin suuremman haasteen eteen. Kolmannen tuotantokauden alusta lähtien Lord Zedd ja Rita Repulsa kasvattivat myös hirviöt yhdessä laittamalla sauvansa ristiin, jonka jälkeen niiden energiat yhdessä suurensivat hirviöt.


title: Lord Zedd

text: Lord Zedd ei ollut innoissaan, kun kolmannen tuotantokauden alussa Ritan veli, Rito Revolto, saapui tapaamaan siskoaan. Zedd raivostui, kun Ritan luurankoa muistuttanut ja vähäisen älykkyyden omannut veli kutsui häntä säännöllisesti nimellä "Ed". Rito toi kuitenkin mukanaan tengasotureita ja onnistui tuhoamaan rangereiden Thunderzordit. Alun onnistumisten jälkeen hän ei kuitenkaan enää pystynyt mihinkään. Myöhemmin totuus Ritan rakkausrohdosta paljastui myös muille ja Goldar vaati Finsteriä tekemään siihen vasta-ainetta ja antamaan sitä Zeddille. Kaikki olivat yllättyneitä, kun vasta-aineesta huolimatta Zedd todella rakasti Ritaa.


title: Lord Zedd

text: Myöhemmin kolmannella tuotantokaudella Lord Zedd kaappasi Falconzordin ja Ninjorin ja pääsi käsiksi muinaisiin zordeihin (joita myöhemmin kutsuttiin Shogunzordeiksi). Pitämällä voimansa menettänyttä Kimberlyä panttivankinaan hän toivoi saavansa muut rangerit ohjaamaan niitä ja tuhoamaan niiden avulla maailman. Zedd meni henkilökohtaisesti taistelemaan Tommyä vastaan, kun Tommy yritti myöhemmin pelastaa Kimberlyn. Taistelu päättyi, kun Tommy tuhosi Saba-miekallaan Zeddin Z-sauvan ja Zedd lähti pakoon. Billy oli myös onnistunut muokkaamaan Shogunzordeja niin, että rangerit saivat ne täysin omaan käyttöönsä.


title: Lord Zedd

text: Lord Zedd joutui hetkeksi syrjään johdosta, kun Ritan ja Riton isä Master Vile saapui vierailulle Kuuhun etsimään Zeokristallia. Zeddillä ei ollut lainkaan kunnioitusta Master Vileä kohtaan. Master Vile tunsi myös samoin Zeddiä kohtaan ja kysyi Ritalta, miksi hän ei ollut nainut jotain toista. Zedd oli aina apeana, kun Vilen suunnitelmat näyttivät onnistuvan. Lord Zedd yritti myös olla Vileä parempi esimerkiksi kasvattamalla Master Vilen Dischordia-hirviön. Kun Master Vile esitteli suunnitelmansa käyttää "Orb of Doomia" muuttaakseen rangerit lapsiksi, Zedd sanoi yrittäneensä sitä huonoin tuloksin jo aiemmin. Zeddin harmiksi Master Vilen suunnitelma kuitenkin toimi.


title: Lord Zedd

text: Mighty Morphin Power Rangersin viimeisessä jaksossa Master Vile oli "Orb of Doomin" avulla onnistunut siirtämään Maapallon ajassa taaksepäin. Sen seurauksena rangereista oli tullut lapsia eivätkä he pystyneet enää käyttämään voimiaan. Master Vile suunnitteli sen jälkeen valloittavansa Maan hirviöjoukon avulla. Rangerit olivat kuitenkin kutsuneet apuun Aquitar-planeetan Power Rangerit, jotka pilasivat Master Vilen suunnitelman. Sen jälkeen Master Vile sai tarpeekseen ja lähti takaisin omaan galaksiinsa. Lord Zedd oli uutisesta niin innoissaan, että alkoi jopa tanssia ja antoi Goldarille suukon. Zedd jatkoi sen jälkeen omien suunnitelmiensa toteuttamista Maan valloittamiseksi, joka oli nyt entistä haavoittuvampi ilman rangereita. Myöhemmin Billy rakensi ninjakolikoista voimansa ottaneen koneen, jolla hän toivoi pystyvänsä muuttamaan rangerit takaisin oikean ikäisiksi. Kuitenkin vain Billy ehti käyttää laitetta, kun Goldar ja Rito Revolto varastivat sen. Sen jälkeen Rita ja Zedd tuhosivat laitteen sisällä olleet kuusi ninjakolikkoa, joten Power Rangereiden käyttämät voimat olivat lopullisesti mennyttä. Zedd oli löytänyt myös kartan rangereiden komentokeskuksen alaisista tunneleista, jotka osoittivat komentokeskuksen heikon kohdan. Tiedettyään, että rangerit olivat poissa etsimässä Zeokristallin palasia, hän ja Rita määräsivät Goldarin ja Riton viemään pommin heikkoon kohtaan ja varastamaan Zeokristallin. Kaksikko lopulta onnistuikin tehtävässään ja komentokeskus tuhoutui.


title: Lord Zedd

text: Zedd ja Rita eivät kauan ehtineet juhlia komentokeskuksen tuhoutumista, kun uusi vihollisryhmittymä nimeltä Machine Empire saapui ja hyökkäsi heidän kimppuunsa. Sen seurauksena Zedd ja Rita joutuivat pakenemaan alaistensa kanssa Serpenteralla ja anoivat turvapaikkaa Master Vilen luota. Nöyryytetyksi itsensä tuntenut Zedd vannoi palaavansa vielä ja hallitsevansa vielä joskus galaksia.


title: Lord Zedd

text: Myöhemmin Zedd palasi Ritan ja Finsterin kanssa takaisin Kuuhun, jossa he liikkuivat paikasta toiseen uudella asuntoautollaan. Hän palautti Ritan kanssa myös Goldarin ja Riton muistit (sekä miekat ja Goldarin siivet) ja kutsui heidät takaisin Kuuhun. Kun King Mondo oli tuhoutunut Super Zeo Megazordin voimasta, Zedd ja Rita yrittivät päästä takaisin sarjan päävihollisiksi. Ensimmäisenä suunnitelmanaan he yrittivät saada Machine Empiren haltuunsa oman robottinsa Louie Kaboomin avulla. Vaikka Louie Kaboom pääsikin valtaan, Rito onnistui kadottamaan Louien ohjaimen ja siten Zeddin ja Ritan ryhmä ei pystynyt enää hallitsemaan häntä. Myöhemmin Prince Gasketin saavuttua Power Rangerit tuhosivat Louie Kaboomin. Kerran Zedd ja hänen alaisensa olivat innoissaan, kun heille selvisi Gasketin aivopesseen Tommyn ja pakottaneen hänet taistelemaan Jasonia vastaan areenallaan. Pian Zedd kuitenkin ymmärsi, että rangereiden tuhoutuessa Machine Empire valloittaisi Maan ja ei jättäisi heille mitään. Hän määräsi Finsterin auttamaan Zeo Rangereita, joka lähetti heidät areenalle auttamaan ja pilaamaan Gasketin juonen. Zedd auttoi rangereita vastentahtoisesti, mutta vain siksi koska ei halunnut nähdä Machine Empiren voittavan.


title: Lord Zedd

text: Kun Jason alkoi menettää kultaisen rangerin voimiaan, Lord Zedd ja Rita yrittivät saada ne itselleen. Sen seurauksena he joutuivat vastatusten uudelleen rakennetun King Mondon kanssa, josta seurasi tasaväkinen taistelu cogien ja tengasoturien välillä. Taistelun päätyttyä umpikujaan, Zedd esitti antavansa periksi ja poistui paikalta. Hänellä oli kuitenkin vielä yksi suunnitelma mielessään. Kun Mondo oli hävinnyt taistelun rangereita vastaan, Zedd ja Rita tapasivat Kuussa kuningasperheen jäsenet. Zedd ja Rita sanoivat haluavansa tehdä rauhan ja antoivat heille lahjan, joka oli todellisuudessa pommi ja joka räjäytti kuningasperheen palasiksi. Sen jälkeen Zedd nauroi makeasti ja sanoi "We're back!".


title: Lord Zedd

text: Maanpakoon lähtönsä ja paluunsa välillä Zedd näyttäytyi yhdessä Ritan kanssa myös lyhyesti Adamin unessa.


title: Lord Zedd

text: Lord Zedd ja Rita näyttäytyivät lyhyesti myös elokuvassa "Power Rangers turbovaihteella", kun Divatox soitti heille keskellä yötä ja kysyi neuvoa rangereiden voittamiseksi. Vastaukseksi Divatoxille Rita vei puhelimen kuorsaavan Zeddin naamalle ja sanoi että jos tietäisi keinon hänen ei tarvitsisi kuunnella kuorsausta. Sen jälkeen Rita vielä kehotti Divatoxia pakenemaan.


title: Lord Zedd

text: Myöhemmin Power Rangers -sarjan viisitoistavuotista taivalta juhlineissa Power Rangers Operation Overdriven jaksoissa "Once A Ranger" selvisi, että Zeddillä oli Ritan kanssa poika, Thrax. Sentinel Knight oli aiemmin vanginnut Thraxin avaruussailiöön, kuten Zordon oli vanginnut hänen äitinsä ennen "Mighty Morphin Power Rangersin" tapahtumia. Juhlajaksoissa Thrax palasi ja janosi kostoa. Lord Zedd ei itse jaksoissa ilmestynyt, mutta Thrax mainitsi hänen muuttuneen hyväksi. Thrax myös sanoi Lord Zeddin ja äitinsä tehneen huonon päätöksen. Thrax halusi myös palauttaa sukunsa pahan maineen.


title: Lord Zedd

text: Lord Zedd on ollut päävihollisena "Mighty Morphin Power Rangersista" tehdyissä sarjakuvissa. Sarjasta "Power Rangers Zeo" tehtiin sarjakuva, joka perustui heidän aikaansa maanpaossa. Siinä he yrittivät käyttää ninjakolikoiden energiaa omiin suunnitelmiinsa, josta seurasi konflikti Zeo Rangereiden ja Machine Empiren kanssa.


title: Lord Zedd

text: Lord Zedd ilmestyi pomona myös sarjan viisitoistavuotista taivalta juhlineessa videopelissä "", josta on julkaistu Nintendo DS, PlayStation 2 ja PC -versiot. Kyseessä oli ensimmäinen peli, jossa Zedd oli mukana "" jälkeen.


title: Lord Zedd

text: Pelissä Lord Zedd palasi takaisin ja häiritsee aikajatkumoa. Hän yrittää muuttaa historiaa matkustamalla eri ajanjaksoille varastamansa aikakristallin avulla ja yrittämällä tuhota jokaisen Power Rangerin kautta aikain. Omega Ranger ei ehdi estämään Zeddiä ja päättää ottaa yhteyttä eri Power Rangereihin. Hän kutsuu sankarit legendojen saliin valmistellakseen Power Ranger -armeijaansa estämään Lord Zedd ja palauttamaan aikajana entiselleen.


title: Lauri Ruuska

text: Lauri Ruuska (s. 28. joulukuuta 1993) on suomalainen ammattigolfari. Hän edustaa Tarinagolfia. Ruuska voitti vuonna 2013 Finnish Tourin kokonaisrankingin, Finnish Amateur Rankingin 2013-2014, Reikäpelin Suomen Mestaruuden 2013 sekä avoimet Suomen mestaruuskilpailut (Erkko Trophy) 2014, Suomen Mestaruuden 2015, ennätyksellisellä 13 lyönnin erolla (-19) seuraavaan.


title: Lauri Ruuska

text: Ruuska aloitti urheilijan uransa jo alle kouluikäisenä Siilinjärven Pesiksen riveissä. Nopeana juoksijana hän oli usein etenijän roolissa ja ulkokentällä polttolinjassa tai kopparina. Pesäpallotausta osaltaan on vaikuttanut myös siihen, että hän lyö palloa erittäin pitkälle. Ruuska on pelannut myös jääkiekkoa maalivahtina KalPassa.


title: Lauri Ruuska

text: Golf liittyi mukaan 8-vuotiaana, jolloin hän aloitti Tarinagolfin poikien ryhmässä. Ensimmäiset nuorten golfkisat olivat Viipuri Golfin Aluetour vuonna 2007. Viisitoistavuotiaana kun Ruuska pääsi ensikertaa poikien golfmaajoukkuerinkiin, pesäpallo ja jääkiekko saivat jäädä ja golfista tuli yksinään päälaji.


title: Lauri Ruuska

text: Ruuska harjoittelee talvet Aurinkorannikolla Fuge Golf Team Laurossa Tapani Saarentolan ja kesät Tarinassa Janne Eskolan kanssa.


title: Lauri Ruuska

text: Lauri Ruuska siirtyi ammattilaiseksi lokakuussa 2015.Siirtyessään ammattilaiseksi Ruuska ylsi kaikkien aikojen toiseksi parhaaseen sijoitukseen kansainvälisissä amatöörirankingeissa (Janne Kaske 2009):


title: Roger Summers

text: Roger Francis Hugh Summers (1907 Englanti – 26. kesäkuuta 2003) oli zimbabwelainen arkeologi ja kansatieteilijä, joka tutki erityisesti eteläisen Afrikan arkeologiaa.


title: Roger Summers

text: Summers syntyi 1907 Englannissa. Hän kiinnostui arkeologiasta vasta toisen maailmansodan jälkeen ja opiskeli tämän jälkeen alaa Lontoon yliopistossa. Summers muutti 1947 Rhodesiaan ja aloitti kansallismuseon muinaisosaston apulaisintendenttina. Seuraavana vuonna hänestä tuli ensin osaston intendentti ja myöhemmin samana vuonna koko museon johtaja. Summers kuului 1951–1959 Rhodesian muistomerkkikomissioon. Hän siirtyi 1970 Etelä-Afrikan museon arkisto-osastoon ja jäi sieltä eläkkeelle 1974.


title: Roger Summers

text: Rhodesiassa Summers organisoi merkittäviä kaivauksia maan kaikissa kiviraunioissa ja julkaisi uraa uurtavia tutkimuksia eteläisen Afrikan rautakaudesta. Hän osoitti lopullisesti, että Suur-Zimbabwe ja muut vastaavat rauniot olivat täysin afrikkalaisperäisiä. Summers tutki myös muinaisia kultakaivoksia ja julkaisi bibliografian eteläisen Afrikan arkeologiasta. Hän teki arkeologian ohella myös muitakin tutkimuksia. Summers julkaisi muun muassa kansatieteellisen tutkimuksen ndebelien sotahistoriasta ja kirjan Etelä-Afrikan museon historiasta. Summers kirjoitti uransa aikana 76 tutkimuspaperia ja 7 kirjaa.


title: Zephyrhills

text: Zephyrhills on kaupunki Pascon piirikunnassa Floridan osavaltiossa Yhdysvalloissa. Zephyrhills sijaitsee noin 60 kilometrin päässä Tampasta.


title: Zephyrhills

text: Zephyrhillsin lentokentällä sijaitseva Skydive City on suosittu laskuvarjohyppykeskus. Se on perustettu 1960-luvulla ja 1980-luvulla se oli maailman suurin hyppykeskus. Talviaikana siellä käy paljon hyppääjiä ympäri maailman, muun muassa Suomesta.


title: Hillsboroughjoen osavaltionpuisto

text: Hillsboroughjoen luonnonpuisto sijaitsee Floridassa lähellä Zephyrhillsin kaupunkia Yhdysvalloissa. Puistosta voi vuokrata kanootteja ja kajakkeja. Melontaretkellä voi joella nähdä muun muassa alligaattoreita, kilpikonnia ja erilaisia lintuja. Puistossa voi myös pyöräillä ja patikoida sekä ruokailla ja leiriytyä.


title: Astrid

text: Astrid on vanha pohjoismainen naisen etunimi. Nimen alkuosa viittaa aasoihin , loppuosa johtuu joko "kaunista" tai "ratsastajatarta" tarkoittavasta sanasta.


title: Astrid

text: Suomessa nimi Astrid on vuoden 2009 loppuun mennessä annettu tasan 2000 naiselle, ennen vuotta 1940 myös muutamalle miehelle. Suomenruotsalaisen kalenterin mukaan Astridin nimipäivä on 27. marraskuuta.


title: Energy (Operation IVYn studioalbumi)

text: Energy on yhdysvaltalaisen ska punk -yhtye Operation IVYn ensimmäinen ja ainoaksi jäänyt studioalbumi, joka julkaistiin maaliskuussa 1989. Albumi on saavuttanut kulttimainetta ska punkin klassikkona, ja albumin kappaleista on tehty usein omia versioita, esimerkiksi Green Day on tehnyt oman versionsa kappaleesta ”Knowledge”.


title: Energy (Operation IVYn studioalbumi)

text: Kaikki kappaleet sanoittanut Jesse Michaels ja sovittanut Operation IVY, ellei toisin mainita.


title: Todistettavasti elossa

text:
Todistettavasti elossa ("Proof of Life") on vuonna 2000 ensi-iltansa saanut Taylor Hackfordin ohjaama elokuva. Sen pääosissa nähdään Meg Ryan ja Russell Crowe.
Etelä-Amerikan valtiossa huumeroistot kidnappaavat Peter Bowmanin, yhdysvaltalaisen öljy-yhtiön insinöörin. Yhtiö kutsuu avuksi neuvottelijan, Terry Thornen, australialaisen entisen ammattisotilaan. Kun öljy-yhtiön paikallinen tytäryhtiö tekee konkurssin, yhtiö pesee kätensä Bowmanin tapauksesta ja erottaa Thornen. Bowmanin vaimo ja sisar jatkavat yhteistyötä Thornen kanssa.


title: Kirkkonummen Ostari

text: Kirkkonummen Ostari on pieni kauppakeskus Kirkkonummella. Kauppakeskus avasi ovensa 20. syyskuuta 2010 nimellä Aseman Ostari. Se sijaitsee osoitteessa Asemankaari 1, 02400 Kirkkonummi, aivan Kirkkonummen juna-aseman läheisyydessä. Vieressä ovat myös linja-autoasema sekä taksiasema. Parkkitilaa on sekä ulkona että ostarin parkkihallissa. Lisäksi aivan ostarin vieressä on vuonna 2011 avattu pysäköintitalo Asemantalli, jossa on 380 parkkipaikkaa. Ostarin pinta-ala on reilut 5000 m². Kauppakeskuksen nimi muuttui Kirkkonummen Ostariksi vuonna 2015, kun omistaja vaihtui.


title: Kirkkonummen Ostari

text: Vuonna 1991 valmistuneessa rakennuksessa toimi ennen K-Supermarket Senaattori, mutta Kirkkonummen K-Citymarketin valmistuttua vuonna 2009 K-Supermarketin toiminta Kirkkonummen keskustassa lopetettiin. Aseman Ostarin 2. kerroksessa on Kirkkonummen kunnan teknilliset osastot, josta on suora kulkuyhteys vuonna 2011 valmistuneeseen Kirkkonummen kunnantaloon. Aseman Ostarin rakennus on peruskorjattu vuosina 2010–2011.


title: Kirkkonummen Ostari

text: Aseman Ostari Kirkkonummen liikkeitä ovat:


title: Kirkkonummen Ostari

text: Entisiä liikkeitä:


title: Innocence – viattomuus

text: Innocence – viattomuus () on vuonna 2004 ensi-iltansa saanut Lucile Hadžihalilovićin käsikirjoittama ja ohjaama ranskankielinen elokuva. Tarina perustuu Frank Wedekindin kertomukseen "Mine-Haha oder Über die körperliche Erziehung der jungen Mädchen" (1903) ja sijoittuu mystiseen tyttöjen sisäoppilaitokseen, jonne uudet oppilaat saapuvat ruumisarkuissa.


title: Innocence – viattomuus

text: Kuvien virtaavasta vedestä, metsästä, ja pimeistä, tyhjistä maanalaisista käytävistä jälkeen, kuusivuotias Iris saapuu asuntolan olohuoneeseen sijoitetussa ruumisarkussa ja kohtaa viiden asuntolaa asuttavan tytön uteliaisuuden. Siistittyään ja puettuaan hänet, he vaihtavat hiusnauhoja toistensa kanssa – jokainen saa nauhan vuotta vanhemmalta tytöltä. Iris, uusi ja nuorin ”punainen nauha”, herättää vihaa Selmassa, edellisessä punaisessa nauhassa, joka valittaa entisen violettinauhaisen Natachan – vanhimman, joka oli hänen ystävänsä – poissaolosta. Uusi violettinauhainen, Bianca, ottaa Iriksen siipiensä suojaan. Aluksi Iris kärsii koti-ikävästä, ja uskoo tapaavansa vielä veljensä, mutta Bianca kertoo sen olevan mahdotonta: poikia ei sallita. Kaikki koulun tytöt menevät uimaan, ja Iris ystävystyy nopeasti Lauran, toisen saman talon punaisen nauhan kanssa. Sinä yönä, Iriksen kauhistukseksi, Bianca lähtee mystiselle, valtuutetulle tehtävälle josta hän ei voi puhua. Seuraavan päivänä Iris aloittaa normaalin päivänsä koulussa – tanssitunteja, luokka-aikaa eläinten kanssa ja vapaa-ajan toimintaa. Koulun tunteja pitävät kaksi naista: neiti Edith, joka kävelee kepin kanssa ja pitää oppitunteja, ja neiti Eva, joka opettaa tanssia. Jokaisesta talosta huolehtii vanhempi hoitotäti; tytöt kuiskailevat kaikkien henkilökunnan jäsenien olevan tyttöjä jotka yrittivät paeta suljetusta koulusta nuoruudessaan, ja kärsivät ikuisesta palvelusta rankaisunaan.


title: Innocence – viattomuus

text: Eräänä yönä Iris seuraa Biancaa hänen salaiselle matkalleen, mutta eksyy hänestä saapuessaan päärakennukselle. Hän tutkii paikkoja, mutta kohtaa enemmän kuin ymmärtää: mies varjoissa joka valmistaa ruiskua naiselle. Hän pakenee ja eksyy yöksi metsään. Räikeän vihamielisyyden jälkeen Selma tekee aloitteen ystävystyäkseen Iriksen kanssa, mutta hakkaa hänet raa’asti Iriksen kysyttyä Biancan öisistä matkoista. Ajan kuluessa Laura, toisin kuin Iris, on äreä ja kykenemätön sopeutumaan koulun elämään. Iriksen avulla – joka lupaa pitää salaisuuden – hän varastaa soutuveneen yrittääkseen paeta, mutta hukkuu. Ahdistunut Iris kertoo Biancalle. Koulu pitää hautajaiset missä Lauran arkku poltetaan roviolla.